Ritesh Pandey Bhojpuri Song Aaj Jail Hoyi Kalh Bail Hoyi Mafia culture growing in Bhojpuri industry Bhojpuri: ‘आज जेल होई, काल्ह बेल होई, परसों से उहे खेल होई’, भोजपुरी एल्बम में बढ़त माफिया कल्चर– News18 Hindi\nBhojpuri: ‘आज जेल होई, काल्ह बेल होई, परसों से उहे खेल होई’, भोजपुरी एल्बम में बढ़त माफिया कल्चर\nहाल ही में रितेश पांडे (Ritesh Pandey) के एगो भोजपुरी गाना (Bhojpuri Song) रिलीज भइल ह, जवना के नाम ‘आज जेल होई, काल्ह बेल होई, परसों से उहे खेल होई (Aaj Jail Hoyi, Kalh Bail Hoyi)’ ह. एह गाना के रिलीज भइला के बाद सवाल उठत बा कि का पंजाबी गाना के जइसे भोजपुरी में भी माफिया कल्चर के बखान होखे लागल?\nभोजपुरियो एल्बम पंजाबी एल्बम के तरे माफिया कल्चर के महिमा मंडन करत आइल बा. बिना ई सोचले कि एह गाना कुल के समाज पर, खासकर युवा वर्ग पर का प्रभाव पड़ी. का ओकनी का ई सब देख के बंदूक चलावल, अपना स्टेटस भा जाति के धौंस जमावल, हिंसा कइल ना सिखिहsसन. युवा वर्ग के मानसिकता होला कि फिल्म भा गाना के अनुसरण कर के उ अपना के सबसे उत्कृष्ट समझेला भा नया भाषा में कहीं त कूल समझेला. अगर हमनी का अपना आस-पास नजर दौड़ाएब जा त जवान लइका-लइकी के अइसन अनगिनत उदाहरण मिल जाई कि कइसे ओकनी का एल्बम आ फिल्म के स्टाइल धड़ल्ले से कॉपी करत बाड़ें सs ताकि ओकनी के कूल बन जा सन आ मॉडर्न सोसाइटी ओकनी के स्वीकार करे. जबकि ई कूल बनला के चक्कर में पूरा पीढ़ी फूल बन रहल बा.\nकहल जाला गीत-संगीत के बिना जीवन नीरस होला. कहल जाला सिनेमा समाज के आईना होला. जवन समाज में होता उ सिनेमा आ गीत-संगीत में चित्रित कइल जाला. बाकिर एकर एगो कड़वा सच इहो बा कि जवन सिनेमा-एल्बम में होला ओकर समाज पर बहुत असर पड़ेला. रउआ सुनले होखब कि ईया-बाबा के जमाना में देवानंद के करिया कपड़ा के लोग एतना फैन रहे कि ओसहीं कपड़ा सिआवे लागल लोग. अमिताभ बच्चन, राजेश खन्ना आ मिथुन के हेयर स्टाइल से लेके मैनेरिज्म नकल कइल गइल. तेरे नाम के राधे के हेयरकट के लोग दीवाना हो गइल जेकरा चलते गाँवन में मांग-फरवा लइका जइसन विशेषण प्रचलित भइल.\nअइसन कई गो अपराध के जब तहकीकात भइल त पता चलल कि ओकर दोषी कवनो फिल्म भा सीरियल से प्रेरणा लेके अपराध के अंजाम देहलस. कई बार त थ्रिलर फिल्मन के युक्ति के सहारा लेके शातिर अपराधी अपराध के गुत्थी अइसन उलझा देहले सन कि पुलिस के मामला सुलझावत में हालत पंचर हो गइल. गाजियाबाद में कुछ साल पहिले एगो घटना घटल रहे जे में एगो लइका डर फिल्म में शाहरुख के किरदार से एतना प्रभावित रहे कि उ अपना पागलपन के प्यार बुझ लेहलस आ एगो लइकी से इजहार करे खातिर आपन बढ़िया नौकरी छोड़ के ओकरा घर के आस-पास ऑटो चलावे. उ रोज एह इंतिज़ार में ऑटो चलावे कि कहियो त उ लइकी हमरा ऑटो में बइठी आ हम ओकरा से दिल के बात कहब. संजोग से कुछ महिना बाद उ लइकी ऑटो में बइठ गइल. लइका ओकरा के अकेले बइठवलस आ ऑटो के ओकरा घर वाला एरिया में ना ले जाके कवनो सुनसान जगह ले गइल आ ओकरा से अपना दिल के सब हाल कहि देहलस. लइकी एकदम डेरा गइल. उ शोर मचावे लागल त लइका ओकरा के कवनो सुनसान जगह कैद क देहलस आ ओकरा के तनिको चोट ना पहुंचवलस. बस ओकरा के बियाह खातिर तैयार करे के मनावे आ खूब ख्याल रखे. पुलिस के ओकर पता लाग गइल आ लइकी के छोड़ा ले आइल. लइका पकड़ा गइल बाकिर ओकरा चेहरा पर शिकन ना रहे. उ कहे कि हम प्यार खातिर ई सब कइनी हँ. उ अपना बेआन में कहलस कि उ डर फिल्म देख के प्रेरणा लेहले रहे. हम प्रतीक के रूप में रउआ के एगो घटना बतवनी ह जबकि अइसन बहुते घटना हो चुकल बा.\nभोजपुरिए एल्बम के भड़काऊ गाना के नतीजा ह कि बिहार-पूर्वी यूपी में आर्केस्ट्रा पर एक टाइम बैन लाग गइल, तबो उ चोरी छुपे चलबे करे. बाद में पुलिस प्रशासन के अनुमति लेहला पर आर्केस्ट्रा बोलावे के प्रावधान भइल. अइसन सालों से होत आइल बा, अभियो होला कि आर्केस्ट्रा जहां आवेला, उहाँ मार जरूर होला, ना कुछ होई त धाका-धुकी जरूर होई. हम अपना आँखी के सामने भीषण लाठीबाजी, तंबू-फराई, कुर्सी-तुराई, पीठ-फराई आ हाथ-गोड़ तुराई देखले बानी.\nभोजपुरी में एक बेरा एगो गाना हिट रहे, ‘चली समियाना में आज तहरे चलते गोली’. कल्लू ई गाना गा के त हिट हो गइलें, फिलिम में करियर बना लेहलें बाकिर एह गाना के बोल सुन के लवंडा-लफाड़ी से लेके अधेड़वन आ बुढ़वन ले में जवन जोश जागल अउरी ओकरा चलते समियाना में छेद भइल, उ अनगिनत बा. बहुते टेंट वाला लोग के चुना लागल. पवन सिंह अइसन तोडू-फोडू गाना के मास्टर हवें. एगो गाना गवलें, ‘मुखिया जी मन होखे त बोलीं, नाही त रउआ खाईं बरदास वाला गोली’. ई गाना सुनके मुखिया जी आ उनके बेलचा लोग खूब गोली चलावल लोग. दरोगा बाबू आई लव यू के आइटम सॉन्ग ‘ए जादो जी बोलीं कहवाँ ले जाइब’ भी आर्केस्ट्रा में खूब चलल आ लोग नोट के बौछार कर दिहल. जुलुम आ बेहूदगी नाचे वाली लइकियन पर भइल. ओकनी के जबरदस्ती छूवे, छाती प हाथ धरे आ रेप तक के घटना घटल.\nआजकाल बाबुआन आ अहिरान के जातिसूचक गीतन के त हल्ला बटले बा आ ओकरा चलते आर्केस्ट्रा में हो रहल बवाल पर हरदमे खबर छपेला. साँच बताईं त जवना बेटी के बाप के जब ई पता चलेला कि बारात में आर्केस्ट्रा आइल बा त ओकर हाथ छातिए पर रहेला एह बात से ना कि बेटहा कवनो अलबल डिमांड ना कर दे बाकिर एह बात से कि आर्केस्ट्रा में बवाल ना मच जाव, बंदूक-लाठी ना चल जाव.\nरितेश पांडे के एगो गाना बड़ा ट्रेंड में बा, ‘आज जेल होई, काल्ह बेल होई, परसों से उहे खेल होई’. वीडियो में रितेश पांडे बाहुबली बनल बाड़ें, खूब गन चमका रहल बाड़ें, आपन धौंस जमा रहल बाड़ें. बाकिर नैतिकता के पॉलिश करे खातिर उनके गरीबन के मसीहा देखावल बा. कहे के माने केतनो सफेदी पोता जाव भा बचाव में दलील दिआ जाव बाकिर ई माफिया कल्चर भोजपुरी संगीत देखे सुने वाला युवा वर्ग पर बहुते खतरनाक असर डाल रहल बा. ओकर सीधा असर रउआ बिहार, यूपी, झारखंड के अखबार उठा के देख सकीलें कि केतना तेजी से युवा सोशल मीडिया पर आ समाज में कूल बनला के चक्कर में अपराध अउर हिंसा के चंगुल में फंस रहल बाड़ें.\nध्यान राखीं, समाज के छोट क्रूर सचाई पर्दा पर विकराल रूप ले लेला. फेर उ क्रूरता आ गंदगी समाज में अउर तेजी से फ़इलेला. एह से बिल्कुल ध्यान रखे के जरुरत बा कि मनोरंजन के लुभावना पैकेट में हमनी के का परोस रहल बानी जा.


बहुते सोच समुझ के फिलिम करेले निरहुआ – Anjoria\nअब कलाकारन के जिम्मेदारी महज फिलिमे ले नइझे समेटात. ओह लोग के फिलिम बनवला से ले के ओकरा प्रचार-प्रसार हर बात में अहम भूमिका निभावे के पड़त बा.\nभोजपुरी सुपरस्टार दिनेशलाल यादव ‘निरहुआ’ कहेलें कि “हमरा विचार से फिलिम के मुख्य कलाकारन ला ई बहुते जरूरी हो गइल बा काहे कि फिलिम आजुकाल्ह मार्केटिंगे का बल प चलत बाड़ी सं. अब के फिलिम डायमंड जूबली भा गोल्डन जुबली छोड़ीं सिल्वरो नइखी मनावत सँ. अब त सउवो दिने कवनो फिलिम मुश्किले से चलत बा. अगर वीकेंड बढ़िया से निपट गइल त बूझ ली कि रउरा सुरक्षित हो गइनी. अइसना में प्रमोशन कइल जरूरी हो जा ता. हम त इ कबो ना कइनी कि एक्टिंग करऽ आ घरे जा. आखिर हमनी का अपना फिलिम के खास हिस्सा होखीले सँ. जइसे कि अगर माटी के पुतला बनावे चलीं त ओकरा के आंख दीहल, मुंह दीहल, चेहरा प भाव दीहल …… तब जा के पुतला पूरा होला. इहे राउर किरदार होला. अगर सिरिफ अभिनये करे के होखे त एगो सीन दे दिहनी आ फेर घरे चल गइनी. अइसन नइखे होखत आजु काल्हु. जिल्द में स्क्रिप्ट मिलेला, ओकर रीडिंग होखेला, वर्कशॉप होखेला, शूटिंग करे से पहिले होमवर्क करे के पड़ेला.”\nनिरहुआ कहेलें कि “कवनो फिलिम साइन करे से पहिले देखीलें कि बैनर कइसन बा ? प्रोडयुसर होखे जे अपना स्क्रिप्ट के पूरा करावे के बेंवत राखत होखे. ओकरा बाद कहानी पढ़ीलें. देखीलें कि डायरेक्टर का खास कइले बाड़न ? डायरेक्टर के बैकग्राउंड का बा ? आखिरकार उहे फिलिम के ड्राईवर होला. जब लागेला कि इ फिलिम हमहू देखल चाहब तबहिए फिलिम करीलें.”\nनिरहुआ के इहे खूबी उनुका के दोसरा नायकन से बढ़ के बनावेले.\nचलत चलत बतावत चलीं कि आजु काल्हु निरहुआ अपना होम प्रोडक्शन फिलिम ‘निरहुआ हिन्दुस्तानी’ में व्यस्त बाड़न.\nPrevious Post: खुद की भूमिका में सराही गई पाखी\nNext Post: भोजपुरी लोकरंग के वैश्विक कलाकार : भिखारी ठाकुर


माङ आ आङन के ङ (बतकुच्चन – १४९) – Anjoria\nMarch 2, 2014 Editor भाषा, साहित्य 1\nअब रउरा पतियाईं चाहे मत बाकिर संजोग कुछ अइसन बन जात बा कि पत से पतुरिया के चरचा फेरू पाछा छूटल जात बा. काल्हुए एगो लिखनिहार से बात होखत रहे त उ बात उठा दिहलन ङ के. हिन्दी में ङ के इस्तेमाल खोजले ना भेटाईं. संस्कृत में एकर इस्तेमाल होला आ एही से ङ वर्ण वर्णमाला से नइखे निकसत, ना त एकर कबे विदाई हो गइल रहीत. अलग बात बा कि तब कवर्ग में चारे गो वर्ण बाचल रहीत. सवाल बा कि जब ङ वर्णमाला में मौजूद बा त एकरा इस्तेमाल में अतना कोताही काहे होला? जबकि कुछेक शब्द जरूर अइसन भेंटा जाई जहवाँ ङ के इस्तेमाल बढ़िया कहाई. ओह लिखनिहार के बड़का शिकायत रहुवे कि हम ङ के इस्तेमाल काहे ना होखे दीं. जबकि हमरा इयाद नइखे कि कबो हम ङ के खुला विरोध कइले होखीं. हँ आङन का जगह आंगन के इस्तेमाल होखत रहेला आ हम ओह पर विरोध ना जताईं. एह विरोध ना जतवला आ सहमति में अंतर बा. आङन का जगहा आंगन लिखला में हमरा कवनो विरोध ना होला बाकिर ओह पर सहमत होखलो के कवनो कारण नइखे एहसे महटिया जानीं. अब चूंकि बहुते लोग, सगरी लोग कह दीहल गलत हो जाई, ङ के इस्तेमाल ना करे एहसे हमहूं ओह प जिदियाईं ना कि ङ के इस्तेमाल होखबे करो. शायद एहु से कि ङ के इस्तेमाल वाल अधिकतर शब्द में ङ का जगहा दोसरा वर्ण के इस्तेमाल से मतलब निकले में कवनो असहजता ना बुझाव.\nआ जब चरचा निकल गइल त सोचे लगनी का कवनो शब्द अइसन बा जहा ङ के इस्तेमाल ना होखला से अर्थ समुझे मे गलती के संभावना बन जाला. चुनाव का मौसम से मत दीं आ मत दीं के बीच के अंतर तबले समुझ ना पाएब जब ले एह वाक्यांश के सही संदर्भ ना मालूम होखे. मत विचार भा वोटो के कहल जाला आ नाहियो खातिर मत कहल जाला. एह सोचावट का साथ ही मन में उभरल दू गो शब्द माङ आ माँग. एगो माङ उ भइल जवन आदमी भा औरत आपन केश सम्हारे में काढ़ेलें. केहू बीच में काढ़ेला केहू एक ओर. औरतन के माङ में सेनुर पड़ेला त मरद के माँग खाली रहेला. खाली त कुँआर लड़िकी आ विधवो के माङ होला बाकिर ओकर चरचा एहिजा गैरजरूरी बा. हँ त एह माङ आ माँग में अंतर अब रउरा एकदम साफ हो गइल होगी. जनता के माँग वाला माँग आ आदमी के माङ वाला माङ के अंतर ङ के इस्तेमाल से कतना निकहा कइल जा सकेला एहसे रउरो सहमत हो जाएब. जङिया आ जंघिया में ओतना बड़ अतर ना बुझाई आ आँगन आ आङनो का बीच इहे हाल बा.\nङ आ अंगऽ का बीच के अंतर बतावत समुझावत एगो अउरी बात के सफाई फेरू दीहल चाहत बानी. बहुते लोग पूर्ण विराम खातिर खड़ी पाई के इस्तेमाल करेला जबकि हम ओकरा बदले फुलस्टॉप वाला बिंदू के इस्तेमाल कइल पसंद करीलें. आ एकरा पीछे एगो तर्क इहो रहेला कि जब सगरी विरामचिह्न अगरेजी वाला ले लिहले बानी जा त एगो फुलस्टॉप वाला निशान से कवना बात के परहेज. जबकि फुल स्टॉप वाला बिंदु के इस्तेमाल जगह बचावेला. फुलस्टॉप आ पिछला शब्द का बीच कवनो जगहा ना छूटे जबकि पूर्ण विराम का पहिले थोड़िका जगह छोड़ल मजबूरी होला काहे कि ना छोड़ब त समुझल मुश्किल हो जाई कि ई खड़ी पाई आकार वाला पाई ह कि पूर्ण विराम वाला.\nआ एकरा साथही आजु का चरचो पर पूर्ण विराम लगावत बानी. पत आ पतुरिया के चरचा अब अगिला बेर, बशर्ते फेरू कवनो दोसर बात मत उठ खड़ा होखे.\nङ के भोजपुरी में इस्तेमाल पर नीक कहलीं.ई भोजपुरी के सौभाग्य बा कि जवन ध्वनि हिंदी का पासे नइखे, ऊ भोजपुरी में बिया आ निकहा प्रयोग में बिया. हमनी के अपना एह थाती के कदर करेके चाहीं. आँखि मूदिके हिंदी के तर्ज पर काम कइला में हमरा लाभ कम नुकसाने ढेर लउकता.-विमल


2012 में बन जाई पूर्वांचल राज्य – Anjoria\n2012 में बन जाई पूर्वांचल राज्य\nअप्रैल 20, 2010 पूर्वाचल राज्य\nभारतीय समाज पार्टी के राष्ट्रीय अध्यक्ष ओम प्रकाश राजभर, इंडियन जस्टिस पार्टी के राष्ट्रीय अध्यक्ष डा. उदित राज, पीस पार्टी के राष्ट्रीय अध्यक्ष डा. मुहम्मद अयूब आ जनवादी पार्टी के राष्ट्रीय अध्यक्ष राजेश चौहान गोरखपुर में ऐलान कइले बाड़े कि ऊ लोग पूर्वांचल राज्य बनवाावे के आन्दोलन तेज करे जा रहल बा. एह उद्देश्य के सफलता खातिर जरुरी बा कि जनता के विश्वास जीतल जाव. कोशिश रही कि पूर्वाचल राज्य का लड़ाई में आम जनता के खुला भागीदारी होखे.\nअतवार का दिने गोरखपुर के प्रेस क्लब में पत्रकारन से संयुक्त रुप से बतियावत ई लोग दावा कइल कि साल २०१२ ले पूर्वांचल राज्य बन जाई. अपना दावा के समर्थन में ऊ लोग भरपूर तथ्य आ तर्क दिहल. योजना के कैलेण्डर समुझावत कहल लोग कि अगिला साल २०११ ले राज्य संबंधी प्रस्ताव विधानसभा से पारित होके केन्द्र का लगे चल जाई. कहल लोग कि कांग्रेस, भाजपा, सपा, बसपा सब एके थरिया के बैंगन हउवें जवन सबके सब जाति क राजनीति करत बाड़े. जबकि अॡना बारे में कहल लोग कि ऊ लोग जाति धर्म का राजनीति में विश्वास ना करे. ओह लोग के कोशीश बा कि जनता का सोझा एगो मजगर विकल्प पेश कइल जाव.\n(स्रोत : धर्मेन्द्र कुमार पाण्डेय, गोरखपुर)\nभोजपुरिया महानायक बनलें कांग्रेस के सिपाही


टटका खबर, 24 अप्रैल 2017, सोमार – टटका खबर\nटटका खबर भोजपुरी पट्टी\nटटका खबर, 24 अप्रैल 2017, सोमार\nApr 24, 2017 आजमगढ, कोपा, गाजीपुर, जीएसटी, जौनपुर, बच्चा पाठक, बलिया, बस्ती, बाँसडीह, विधायक, सारण, सासाराम, सोनभद्र\nसुप्रीम कोर्ट का आदेश बा कि यूपी मे हर साल 33 हजार पुलिसवालन के बहाली क के चार साल में सगरी खाली जगहाभर दीहल जाव,\nराज्यपाल राम नाईक के आदेश से इलाहाबाद विश्वविद्यालय के भौतिक विज्ञान विभाग के प्रो0 राजा राम यादव के वीर बहादुर सिंह पूर्वाचंल विश्वविद्यालय जौनपुर के कुलपति नियुक्त कइल गइल बा. इनका साथही डीन स्टूडेन्ट वेलफेयर लखनऊ विश्वविद्यालय के प्रो0 अनिल कुमार शुक्ला महात्मा ज्योतिबा फुले रूहेलखण्ड विश्वविद्यालय बरेली के आ ए0पी0जे0 अब्दुल कलाम प्राविधिक विश्वविद्यालय लखनऊ के प्रो0 विजय कृष्ण सिंह दीनदयाल उपाध्याय गोरखपुर विश्वविद्यालय के कुलपति नियुक्त कइल गइल बाड़ें.\nजौनपुर जिला के खेतासराय इलाका में गुरैनी बाजार में कैम्प लगा के बिजली के बकाया वसूलकरे वाली टीम जब साँझ बेरा सरकारी कार से वापस लवटत रहल त बीच राह में मोटरसाइकिल सवार तीन गो बदमाश कार रोकवा के रूपया वाला बैग ले के भाग गइलें, बैग में करीब छह लाख रुपया होखे के बात कहल जात बा.\nमऊ के मधुबन इलाका में चक्कबोझ गांव के एगो आदमी बाजार क के साइकिल से लवटत रहल जब मधुबन-मझवारा रोड प नंदौर बाजार का नियरा एगो ट्रैक्टर-टाली से धक्का लागल आ एह हादसा में ओकर मौत हो गइल.\nरोहतास जिला के डेहरी नगर इलाका कोल डिपो का सर्विस लेन पर ट्रक से कचरा के साईकिल से जात एगो लइका के मौत हो गइल. हादसा का बाद ट्रक छोड़ के ड्राइवर आ खलासी भाग गइले सँ.\nसोनभद्र के पिपरी इलाका में बारात से सवटत एगो बस बाकाबू हो के खाड़पाथर का नि.रा पुलिया का लगे खाई में पलट गइल. एह हादसा में दू दर्जन लोग के घवाहिल होखे के खबर बा.\nजीएसटी से जुड़ल बिहार माल अउर सेवा कर विधेयक 2017 समेत पांच गो विधेयकन के आजु एके दिन ला बोलावल गइल खास सत्र में बिहार विधानमंडल के दूनू सदनन में हकारी पारि के पारित करा दीहल गइल.\nघोटाला दल घोटाला मे घेराइल जात राजद सुप्रीमौ लालू प्रसाद यादव आजु पलटवार करत भाजपा विधानमंडल दल नेता सुशील कुमार मोदी पर अछरंग लगवलन कि सुशील अपन करियाह धन अपना भाई का कंपनीं खपवले बाड़न आ ओह भाई के महज एगो रिश्तेदार बतावत बाड़न. कहलन कि अगर ऊ रिश्तेदार ह त बताव का लागेला तोहार, मउसा कि फूफा अरे अपना माईए से जनमल भाई के रिश्तादार सत कह.\nमऊ जिला के मोहम्दाबाद गोहना इलाका में गालिबपुर का नियरा मऊ ओरि जात एगो स्कार्पियो मोटरसाइकिल के धक्का मारत सामने से आवत ट्रैक्टर से जा टकराइल. एह हादसा में तीनो गाड़ियन में आग लाग गइल. मोटरसाइकिल सवार एगो औरत आ स्कार्पियो के ड्राइवरो के ओहिजे मौत हो गइल. जबकि ट्रैक्टर वाला आ मोटरसाइकिल सवार एगो आदमी आ ओकर बहिन घवाहिल हो के बाच गइल बा.\nजौनपुर में काल्हु राते आइल आन्ही पानी में केराकत तहसील के टिसौरी गांव में देवाल गिरले से अपना ममहर आइल एगो लइका के मौत हो गइल. ओकर मामा घवाहिल हाल में वाराणसी के अस्पातल में भरती करावल गइल बाड़ें.\nजम्मू-कश्मीर के पुलवामा जिला में कुछ बंदूकधारी जम्मू कश्मीर के सरकार चलावत पीडीपी के जिला अध्यक्ष अब्दुल गनी के गोली मार के जान ले लिहले.\nगाजीपुर के मरदह इलाका के भीखमपुर में आइल बारात में उमंग देखावत भइल फायरिंग में तीन जने के गोली लाग गइल. संजोग अतने रहल कि केहू मरल नइखे. हालांकि गोली लागल छह बरीस के एगो नइका के हालत खराब जरुर बा.\nसोनभद्र के रार्बट्सगंज कोतवाली इलाका के नागनार हरैया में बिजली के शार्ट सर्किच का चलते लागल आगि में आठ महीना के एगो लइका के मौत हो गइल आ ओकर महतारी बहुते झँउस गइल बाड़ी.\nगाजीपुर के दिलदारनगर इलाक में काल्हु राति भइल सड़क हादसा में बेटी के तिलक चढ़ा के कैमूर से लवटत महुआबाग के मिठाई व्यवसायी लालमोहन राय के मौत हो गइल.\nसोनभद्र के ओबरा नगर के बजरंग नगर कॉलोनी में एगो औरत पारिवारिक कलह का बाद जहर खा लिहलसि. परिवार के लोग ओकरा के तिरते अस्पताल ले गइळ जहाँ से ओकरा के जिला अस्पताल रेफर क दिआइल. बाद में जिला अस्पताल में इलाज का दौरान ओकर मौत हो गइल.\nबस्ती के लालगंज इलाका में कल्हुकि रात कुदरहा गांव से एगो बिआह में शामिल होखे आइल लोग के कार लवटत घरी बस्ती-महौली मार्ग प मुड़कट्टी गांव का नियरा पलट गइल. एह हादसा में तीन जने के मौत हो गइल आ तीन जने घवाहिल हो गइले.\nबलिया में कांग्रेस के पुरनिया नेता रहल बच्चा पाठक के काल्हु बनारस के एगो निजी अस्पताल – गैलेक्सी हॉस्पिटल – में मौत हो गइल. बलिया के बाँसडीह से सात बेर विधायक रह चुकल बच्चा पाठक दू बेर कैबिनेट मिनिस्टरो रहलन यूपी के. 90 बरीस के पाठक बाबा के राजनीतिक जिनिगी के शुरुआत साल 1966 में रेवती ब्लॉक प्रमुख बनला से शुरु भइल रहुवे, बच्चा पाठक के अंतिम संस्कार आजु बलिया का पचरुखिया घाट प होखे वाला बा.\nसारण जिला के कोपा बाजार में मिठाई के दूकानदारी करे वाला मनोज यादव के एगो जीप कचारत भाग गइल जब ऊ सड़क पार करत रहलन. 40 बरीस के मनोज यादव के एह हादसा में ठाँवे प मौत हो गइल.\nगाजीपुर के कासिमाबाद इलाका के इन्दौर गाँव के मन्दिर में काल्हु राति अष्टधातु के बनल मूर्ति चोरी करे आइल चार मन्दिर के पुजारी के गरदन टीप के मुआ दीहले सँ आ भगवान राम, लक्ष्मण अउर जानकी जा के अष्टधातु मूर्ति चोरा ले गइलन स.\nसाढ़े सात करोड़ के एलईडी लाइट घोटाला में सासाराम के मुख्य पार्षद नाजिया बेगम समेत तीन जने के गिरफ्तार क लीहल गइल बा.\nजौनपुर जिला के चंदवक इलाका के हिसामपुर गाँव के एगो बिआहल मेहरारू काल्हु रात फाँसी लगा के जान दे दिहलसि. अब ओकरा नइहर के लोग ससुरालियन प दहेत खातिर जान लेबे के केस लिखवले बाड़न.\nआजमगढ जिला के बरदह इलाका में काल्हु एगो नवही के लाश फेंड़ प फाँसी से लटकत मिलल. सरावां गांव के एह नवही के बिआह परसाल मेहनगर इलाका के धनीपुर गांव में भइल रहल. बिआह का बादे से ओकर दिमागी संतुलन बिगड़ल रहला के बात बतावल जात बा.\nहेलल हेलल भईंसिया पानी में


बुढ़ापा के जिनगी – Anjoria\nअप्रैल 24, 2010 कविता, नूरैन अंसारी\nलोर बहत बा अंखिया से बरसात के तरह.\nहम जियत बानी जिनगी मुसमात के तरह.\nभरल बा घर कहे के अपने ही लोग से,\nबाकिर छटाईल बानी हम कुजात के तरह.\nजब से उठ गईल हमरा भरोसा के अरथी,\nहम बसाये लगनी अरुआइल दाल-भात के तरह.\nकईनी जिनगी भर हम जेकरा खातिर तपस्या,\nउहे फेक दिहल सब्जी से तेजपात के तरह.\nअब लउके न कुछ उ बानी सूरज के घर में,\nजिनगी हो गईल “नूरैन” अन्हरिया रात के तरह.


मौर्य टी॰ वी॰ के बादशाहत कायम बा – Anjoria\nसितम्बर 4, 2011 मौर्य टीवी\nबिहार झारखण्ड के सर्वाधिक लोकप्रिय न्यूज चैनल मौर्य टी॰वी॰ लगातार सातवों हफ्ता क्षेत्रीय चैनलन में नम्बर वन के पोजिशन बरकरार रखले बा जवब कवनो क्षेत्रीय चैनल खातिर एगो रिकार्ड बा. मौर्य टीवी के निदेशक मनीष झा ई जानकारी दिहलन आ एकरा खातिर बिहार आ झारखण्ड के दर्शकन के आभार प्रकट करत अपना चैनल के मित्रन के बधाई दिहलन. कहलन कि एह सफलता में पूरा मौर्य परिवार अनथक प्रयास बा.\nमनीष झा बतवलन कि मौर्य टीवी पर प्रसारित कार्यक्रम बाहुबली, सुनैना, दिल की बात प्रकाश के साथ, मुसाफिर जायेगा कहां, चलते-चलते, खास मुलाकात, मौर्य 8 पीएम, सबले बेसी देखल आ सराहल जा रहल बा. मौर्य टीवी अब उत्तर प्रदेशो पर फोकस करे जा रहल बा जहवाँ मौर्य के प्रसारण शुरू हो गइल बा. मनीष झा कहलन कि हमनी के लगातार नम्बर वन बनाके दर्शक हमनी पर एगो बड़हन जिम्मेदारी डाल दिहले बाड़े आ मौर्य टीवी एकरा के बरकरार राखे के कोशिश करी.\nमौर्य पर अब वृतचित्रन के एगो शृंखला के प्रसारण शुरू भइल बा. आ प्रकाश झा के लिखल कहानी पर भ्रष्टाचार का खिलाफ बनल धारावाहिक ‘सुनैना’ के प्रसारण शुरू हो चुकल बा जवना के दर्शक बहुत पसंद करत बाड़े.\n(स्रोत रंजन सिन्हा)\nमुम्बई में रिंकू घोष आ संजय पाण्डे के दुश्मनी खूब चलल


आ आपा के चुनौती मानत भाजपा डाँड़ कसलसि – टटका खबर\nआ आपा के चुनौती मानत भाजपा डाँड़ कसलसि\nJan 11, 2014 272 प्लस, भाजपा, मोदी फार पीएम\nनई दिल्ली।0 जनवरी (वार्ता) भाजपा के संसदीय बोर्ड का बइठक में अगिला लोकसभा चुनाव मे आ आपा के बड़हन चुनौती मानत अपना प्रधानमंत्री पद के उम्मीदवार नरेन्द्र मोदी खातिर 272 प्लस के निसान पार करे ला देश भर मे जोर शोर से “मोदी फार पीएम” अभियान चलावे के तय भइल.\nपार्टी के सबले बड़ संस्था संसदीय बोर्ड के बइठका में माथ नेता दू घंटा ले मजगर बात विचार कइले. 17, 18 आ 19 जनवरी के होखे वाला राष्ट्रीय कार्यकारिणी आ राष्ट्रीय परिषद के एजेन्डो प बात भइल. एह बइठका में नरेन्द्र मोदी ना रहले बाकिर अध्यक्ष राजनाथ सिंह आ पुरनिया नेता लाल कृष्ण आडवाणी समेत बोर्ड के बाकी सदस्य शामिल रहले. हालांकि कुछ दोसरा काम में लागल रहला का चलते लोकसभा मे विपक्ष के नेता सुषमा स्वराज आ भाजपा के अध्यक्ष रहल वेकैया नायडू आ नितिन गडकरी ना आ पवले.\nबइठका का बाद महासचिव अनंत कुमार बतवले कि हाल के विधानसभा चुनाव परिणाम से साफ हो गइल बा कि कांग्रेस चुनावी जंग से बाहर हो गइल बिया आ अब ओह जगह के भरल भाजपा खातिर चुनौती बा. कहलन कि भाजपा एह चुनाव में 272 प्लस सीट जीते के निसान बनवले बिया आ एह बदे 12 जनवरी से देश भर मे “मोदी फार पीएम” अभियान चलावल जाई.\nपत्रकारन के सवालन का जवाब में अनंत कुमार के कहना रहे कि अलग अलग राज्य में अलग अलग दल से मुख्य मुकाबला होखी आ एह से राज्यवार रणनीति बनावल जाई.\nलालू राज के याद दिआवत बा आ आपा सरकार के कामकाज\nआ आपा पंजाब के सगरी सीट से लोकसभा चुनाव लडी


‘मिटे ना सेनुरवा’ के सगरी गाना रिकार्ड हो गइल – Anjoria\nविष्णु प्रिया सेवन आर्ट्स के भोजपुरी फिलिम ‘मिटे ना सेनुरवा’ के गाना के रिकार्डिंग पूरा हो गइल. पिछला दिने मुंबई के स्वरलता स्टूडियो में बाकी बाचल दू गो गाना के संगीतकार एस.आर. राजन रिकार्ड करवलन. सुधाकर शर्मा के लिखल एह गीतन के आवाज मिलल सोमा बनर्जी के. फिल्म के निर्माता भरत रावल, कार्यकारी निर्माता अमुल गोयल आ निर्देशक राजकुमार परदेसी हउवें. कैमरा मैन दीपक दुग्गल अउर निट्ठू इकबाल, संपादक राजेश लाल, फाईट मास्टर छोटू, नृत्य मयंक अशोक, आ आर्ट डायरेक्टर अंजनी तिवारी हउवें. ‘मिटे ना सेनुरवा’ के मुख्य कलाकारन में अखिलेश राय, रेखा सिंह, विजय शेट्ठी, अतुला भारवडेकर, दुर्गा सिंह, अजब सिंह राजपूत, उषा भाटिया, अनिल तरले, राम सिंह, दशरथ कचरावत, सुभाष पाठक अउर जयश्री टी. वगैरह के नाम बा. कल्पना अउर ज्योति एह फिल्म के आइटम गर्ल्स हई.\nपुष्पगंधा एंटरटेनमेंट के प्रस्तुति यह फिलिम के कहानी एगो सदाचारी स्त्री पर बा जे निरंतर भक्ति-भावना में लीन रहेले आ अपना दुश्मनन के हमेशा माफ करत रहेले. अब फिल्म के शूटिंग5नवम्बर से शुरू होखे वाला बा.


बतकुच्चन – २८ – Anjoria\nSep 20, 2011 बतकुच्चन\nप्रकृति के एगो नियम विज्ञान में पढ़ावल जाला कि ऊ गँवे गँवे सब कुछ के समतल सपाट करे में लागल रहेले, चाहे ऊ पहाड़ होखे भा कवनो झील पोखरा गड़हा. अलग बाति बा कि पता ना का होई जब सब कुछ समतल हो चुकल रही. शायद तब धरती पर पानी के प्रलय आ जाई. अब एह अबूझ अनजान पहेली में अझूराइल त बतकुच्चन के मकसद नइखे बाकिर आजु कुछ सोच के एकर चरचा उठवले बानी. प्रकृतिये का तरह भाषा विज्ञानो के हाल होला. भाषा विज्ञानी भा व्याकरणाचार्य लोग गँवे गँवे हर भाषा के कवनो ना कवनो सूत्र में बान्हल चलि जालें जबले ऊ भाषा आम आदमी खातिर दुरूह ना बनि जाव. एह विकास यात्रा में संस्कृत, ग्रीक, लैटिन वगैरह त बाँच गइली सँ बाकिर ओकरा बाद के कतना भाषा पता ना कहवाँ बिला गइली सँ. ग्रीक लैटिन के बात छोड़ दीं त संस्कृतो शायद एहसे जिन्दा रहि गइल कि हमनी के ढेरहन धर्मग्रन्थ संस्कृत में लिखल बा. ओकरा बाद के पालि, प्राकृत, अवहट्ट, अपभ्रंश वगैरह गँवे गँवे बिला गइली सँ ठीक ओही तरह जइसे भोजपुरी के मूल लिपि कैथी. आजु कैथी लिपि के पढ़े लिखे वाला केहू ना मिली. बाकिर कुछ लोग कैथी लिपि के साम्यता आजु के गुजराती लिपि में खोज निकलले बा. आ बहुत हद तक ई बाति सहियो बा. बाकिर दुनु लिपियन में अंतरो बहुते बा. खैर बाति फेर बहक गइल. कई बार कह चुकला का बादो आजु फेर कहे के मन करत बा कि हर भाषा के आपन सुभाव होला आ भोजपुरियो के बा. भोजपुरी में दुरुह वर्ण के इस्तेमाल ना होला. स त बा बाकिर भोजपुरी सुभाव में श आ ष ना आवे. संयु्क्ताक्षर से भोजपुरी शुरुवे से फरका रहत आइल बिया. लेकिन एकर कुछ आपनो वर्ण बाड़ी सँ जवन देखे में त संयुक्ताक्षर लागेली सँ बाकिर हईं सँ स्वतंत्र वर्ण. जइसे कि ङ्ह, र्ह, ल्ह, म्ह, न्ह. एकनी के उदाहरण देखल जाव त जङ्हिया, बर्हम, चाल्हाक, गम्हउरी, अन्हरिया से मतलब साफ हो जाई. अब रउरा जानल चाहत होखब कि आजु हम ई पोथा खोल के काहे बइठ गइनी ? एने कई हफ्ता महीना से भ्रष्टाचार के जोर चलत बा. अब भ्रष्टाचार खातिर भोजपुरी में शब्द बा भठियरपन, भ्रष्टाचारी खातिर भठियारा बाकिर देखत बानी कि लोग एह ठेंठ शब्दन के इस्तेमाल कम करत बा. का एह चलते कि भठियारा साफे बतावत बा कि सामने वाला गइल गुहाइल बा जबकि भ्रष्टाचार में तनी शिष्टता झलकत बा ?


खबर भोजपुरी में (बुध,5नवंबर 2014) – टटका खबर\nलोकसभा सांसद हेमा मालिनी5नवंबर का दिने प्रधानमंत्री नरेन्द्र मोदी से मुलाकात कइली.\nगोवा के मुख्यमंत्री मनोहर पार्रिकर के भारत सरकार के रक्षा मंत्री बनावल जा सकेला. आजु एह बात के जमके चरचा रहल. अतवार का दिने कैबिनेट के विस्तार के उमेद जतावल जात बा. अबकी बेर बिहार से अश्विनी कुमार चौबे आ गिरिराज सिंह के मंत्री बनावल जा सकेला.\nदिल्ली विधानसभा चुनाव के मद्दे नजर साल 84 के सिक्ख नरसंहार के आरोपियन, जगदीश टाइटलर आ सज्जन कुमार, से राहुल गाँधी चरचा कइलन. एह बात के जानकारी उजागर होखला का बाद पार्टी में विरोध होखे लागल आ सिक्खो लोग नाराजगी जतावल. पुनिया के राज्यसभा के टिकट दिहलो का खिलाफ पार्टी में नाराजगी बा कि जवन आदमी आपन सीट ले ना बचा पावल ओकरा के आगे बढ़वला से का फायदा.\nमौसम के बदलाव के अंदाज लगावे आ ओह हिसाब से जरूरी योजना बनावे खातिर बनल जलवायु परिवर्तन पर प्रधानमंत्री परिषद के सदस्यन के बदले के फैसला भइल बा.\nपर्यावरण साफ-सुथरा राखे का उद्देश्य से भारतीय रेलवे अपना चार हजार डीजल इंजनन में बायो-डीजल के इस्तेमाल के बढ़ावा देबे के फैसला कइले बिया. आजु ई बात रेल मंत्री डीवी सदानंद गौड़ा जैव ईंधन-2014 सम्मेलन के उद्घाटन करत कहलन.\nवाराणसी के चोलापुर इलाका के खरदहा गाँव के सोरह साल के आरती जब अपना साईकिल से भाई-बहिन के स्कूल ले जात रही तबे एगो टैंकर टक्कर मार दिहलसि आ दुनू भाई बहिन के मौत हो गइल. आरती बहुते घवाहिल बाड़ी.\nन्यूजीलैंड दौरा पर छह गो मैच खेले आइल भारत के महिला हॉकी टीम आजु एक गोल से हार गइल. भारत के टीम एके गो गोल कर पवलसि जबकि न्यूजीलैंड के टीम दू गो गोल दाग दिहलसि.\nक्रिकेट के भगवान कहाए वाला सचिन तेंदुलकर अपना किताब ‘प्लेइंग इट माई वे’ के विमोचन कइलन. एह मौका पर बहुते पुरनिया खिलाड़ी मौजूद रहले. बरीसन बितला का बाद कुछ विवादित बात एह किताब में डालल गइल बा जेहसे कि किताब के बिक्री बढ़े अइसने कहना बा ग्रेग चैपल के जिनका बारे में बहुते कुछ आरोप लगावल गइल बा किताब में.\nपर्थ में खेलत अपना दुसरका मैच में भारत के पुरुष हॉकी टीम आस्ट्रेलिया के 2-1 से हरा दिहलसि. पहिला मैच भारत हार गइल रहे.\nदिल्ली में चलत राष्ट्रीय एथलेटिक्स चैंपियनशिप में धाविका ओ. पी. जैशा आजु 1500 मीटर स्पर्धा के खिताब जीत लिहली. रेलवे के मणिकंदा अरुमुगम 200 मीटर स्पर्धा के स्वर्ण पदक जीतले.\nराज्यसभा सांसद अखिलेश दास के बसपा राज्य सभा के टिकट दुबारा ना दिहलसि त आरोप लगवलन कि बसपा अध्यक्ष मायावती टिकट बेचेली. दोसरा तरफ मायावती कहले रही कि अखिलेश टिकट ला एक सौ करोड़ रुपिया देत रहले बाकिर ऊ मना क दिहली आ ओकरा के टिकट दिहली जे बसपा खातिर काम करे.\nबिहार के मुख्यमंत्री जीतन राम मांझी अपना दामाद के आपन निजी सहायक बनवले बाड़न जवना का बाद भाजपा एकरा के गैरकानूनी बतावत आलोचना कइले बिया.\nउत्तर प्रदेश के समाजवादी पेंशन योजना में मजहबी आधार राखे के आलोचना कइले बिया भाजपा. पूछले बिया कि एह योजना में मजहब के आधार पर लाभ देबे के व्यवस्था काहे कइल गइल बा.\nमुंबई शेयर बाजार आजु रिकार्ड ऊँचाई छूअत 28000 अंक के पार ले चढ़ गइल आ बाद में 27,916 सेंसेक्स पर बन्द भइल. निफ्टी 14 अंक चढ़ के बंद भइल.\nअमेरिकी सीनेट के मध्यावधि चुनाव का बाद रिपब्लिकन पार्टी डेमोक्रेटिक पार्टी के छह गो सीट जीत के बहुमत ले लिहले बिया जवना चलते राष्ट्रपति बराक ओबामा के कार्यकाल के आखिरी दू साल दिक्कत वाला होखे के अनेसा जतावल जात बा.\nदिल्ली विधानसभा के आजु भंग क दिहल गइल. एकरा बाद चुनाव आयोग तीन सीट पर उपचुनाव के अधिसूचनो रद्द क दिहलसि. चुनाव जनवरी भा फरवरी में होखे के उमेद बा.\nबिहार के सासाराम में आजु बुध का दिने एगो सड़क हादसा में एगो छात्र के मरला से नाराज छात्र जमके बवाल मचवले. एह लोग के कहना रहे कि पुलिस वाले रुपिया ले के ट्रकन के शहर में घुसा देलें जवना से एह तरह के हादसा होखेला.\nअपना आवास का सोझा फ्लाईओवर बनला से नाराज बसपा सुप्रीमो मायावती कहली कि समाजवादी पार्टी के एह घटिया हरकत के जबाब समय अइला पर दिहल जाई. मायावती का जमाना में ओह सड़क पर पैदलो चलला पर रोक रहुवे जबकि सपा सरकार ओह पर फ्लाईओवर बनवा के यातायात सुगम बना दिहलसि.


खून कइला का बाद लाश दियरा में फेंक गइलें सँ – टटका खबर\nगुठनी, 18 अप्रैल. सिवान जिला के ग्यासपुर गांव में एगो नवही के गरदन रेतल लाश दियरा में गेहूं का खेत में फेंकल मिलल बा. ओकर पहचान ग्यासपुर के भीम राजभर के बेटा धीरज का रुप में भइल बा. जे पिछला कई दिन से लापता रहुवे. मंगल का भोरे केहू फोन क के बतावल त लोग जा के देखल. लाश के हड्डिए भर बाचल रहल आ कपड़ा से पहचान भइल.\nगांव वालन के कहना बा कि गांवे के कुछ शराब कारोबारी ओकर जान लिहले बाड़ें काहे कि कुछ दिन पहिले ओकरा के ओहनिए का साथे देखल गइल रहुवे. बाकिर थानाध्यक्ष के कहना बा कि केहू कुछ लिखित नइखे दिहले आ पुलिस एकर छानबीन करत बिया.\nTags: गुठनी, सिवान\nगंडक का बाढ़ से गुठनी में दहशत


२०१४ में रवि किशन के तीन गो फिलिम रिलीज़ ला तइयार – Anjoria\nजुलाई 12, 2014 रविकिशन\nचुनावी समर से उबर के रवि किशन फेरू अपना काम में व्यस्त हो गइल बाड़न. अपना एक्टिंग करिअर से प्यार करे वाला रवि किशन भोजपुरी फिलिमन के शूटिंग पूरा करा के अब हिंदी फिलिमन पर ध्यान देत बाड़न.\nरवि किशन के ‘मोहल्ला अस्सी’ फिलिम रिलीज़ ला तइयार बा. उमेद बा कि एकरा के सितशबर ले रिलीज क दिहल जाई. रवि के अगिला फिलिम ‘मिस तनकपुर हाज़िर हो’ राजस्थान के एगो साँच घटना पर बनल बा. तिसरकी फिलिम जवब एह साल रिलीज होखी उ होखी ‘देसी मैजिक’ जवना में रविकिशन डॉन के भूमिका में बाड़न.


टटका खबर, सोमार, २६ मार्च २०१२ – टटका खबर\nटटका खबर, सोमार, २६ मार्च २०१२\n(बिहार फाउन्डेशन (बिहार सरकार की संस्था) के मुंबई चैप्टर सायन के षणमुखानंद हॉल में बिहार दिवस मनवलसि. एह मौका पर मुख्य अतिथि डॉ. सी. पी. ठाकुर, विशेष अतिथि बिहारी बाबू शत्रुघ्न सिन्हा, आ सम्मानित अतिथियन में सांसद सैयद शहनवाज हुसैन, यु. के. सिन्हा, (सेबी चेयरमैन), एन. एन. कुमार चेयरमैन नवा सेवापोर्ट, देवेश चन्द ठाकुर (एम.एल.सी) उपस्थित रहले.)\nपूरा खबर अँजोरिया पर\nकेन्द्र सरकार अब शिक्षा के उच्च केन्द्रन खातिर एक्रेडिशन जरूरी करा देबे के सोचत बिया. एह व्वयवस्था में एगो स्वतंत्र संगठन ओह संस्थानन के मूल्यांकन कइल करी.\nनौसेना केरल में इजीमला में भारतीय नौ सेना अकादमी खोली जहवाँ दोस्त देशन के नौसैनिकन के प्रशिक्षण दिहल जाई.\nयूपी में एह साल के मेडिकल प्रवेश परीक्षा के आयोजन छत्रपति साहू जी महाराज चिकित्सा महाविद्यालय जे दिहल गइल बा. आवेदन पत्र अगिला महीना के मध्य से मिलल शुरू हो जाई.\nमहात्मा गाँधी काशी विद्यापीठ से जुड़ल बलिया, चन्दौली आ मिर्जापुर के दस गो कालेजन के परीक्षा कदाचार का आरोप में रद्द कर दिहल गइल बा. एह कॉलेजन पर तीन तीन लाख रुपिया के जुर्मानो लगावल गइल बा. अब कॉलेज प्रशासन एह फैसला पर फेर से विचार करे के कहत बाड़े काहे किओह लोग के पक्ष जनले सुनले बिना एक तरफा फैसला कर लिहल गइल बा. कॉलेजन के आरोप बा कि फ्लाइंग स्क्वैड पूर्वाग्रह ग्रसित रहे.\nअतवार का दिने पटना कॉलेज के पुरान विद्यार्थियन के मिलन समारोह आयोजित भइल.\nकेन्द्रीय शिक्षा मंत्री कपिल सिब्बल का नामे चिट्ठी के जगजाहिर करत बिहार के मुख्यमंत्री कहलन कि मोतिहारिये में केन्द्रीय विश्वविद्यालय खोलल जाव आ ओकरा बदे बिहार सरकार सगरी सुविधा देबे खातिर तइयार बिया. बाकिर कपिल सिब्बल चाहत बाड़न कि विश्वविद्यालय गया में खोलल जाव.\nबिहार विद्यालय परीक्षा समिति के इंटर इम्तिहान के थयोरी पेपर के इम्तिहान सोमार से शुरू होखत बा आ ई नौ अप्रेल ले पूरा होई.\nचइती छठ के नहाय खाय सोमार का दिन होई. मंगल के खरना आ बुध के साँझ पहिला अरघ दिहल जाई. एह मौका पर लागे वाला सबले पुरान छठ मेला औरंगाबाद के हवे जहवाँ देव में ई मेला लागेला.\nइलाहाबाद हाई कोर्ट आजु सरकार के आदेश दिहलसि कि अयोध्या के विवादित परिसर के मालिकाना हक के फैसला देबे वाला जजन आ हिंदू फरीक के वकीलन के सुरक्षा के खास उपाय कइल जाव. हालही में मध्यप्रदेश में पकड़ाइल चार गो मुजाहीदीन आ सिमि आतंकवादियन का लगे से हिंदू पक्ष के वकीलन के फोटो मिलल रहुवे. पूछताछ में ऊ बतवले सँ कि ओकनी के आदेश मिलल बा कि एह वकीलन के मार दिहल जाव.\nगंगा आ यमुना एक्सप्रेस वे का तरह केन्द्र सरकार राष्ट्रीय राजधानी क्षेत्र में पूर्वी परिधि एक्सप्रेस बनावे के फैसला लिहले बिया जवन यूपी के बागपत, गाजियाबाद आ गौतमबुद्ध नगर जिलन से गुजरी.\nलखनऊ वाराणसी राजमार्ग के चार लेन के बनावे के काम अप्रेल से शुरू कर दिहल जाई.\nआजादी के लड़ाई के महानायक मंगल पांडे के स्मृति में दू दिन के बलिया महोत्सव काल्हु पूरा हो गइल. एह मौका पर मंगल पांडे के गाँव नगवाँ से सात किलोमीटर के क्रासकंट्री रेस के आयोजनो भइल.\nशहरी मलिन बस्तियन में सरकारी स्वास्थ्य केन्द्र फेर से चालू करे के आदेश देत सरकार प्रशासन से इहो पूछले बिया कि एह केन्द्रन के बंद कवना कारण से कइल गइल रहे.\nसारण जिला के चिंतामनगंज गाँव में काल्हु अतवार रात लागल आग से चार गो घर जर गइल. एह दुर्घटना में दू गो औरतन के मौत हो गइल.\nरोहतास के सँझौली में एगो आदमी के कुछ बदमाश चाकू घोंप के मार दिहले. एह मामिला में पाँच जने पर केस दर्ह भइळ बा.\nबक्सर जिला के सिमरी इलाका के बलिहार गाँव से चार क्विंटल गाँजा का साथे एगो औरत के गिरफ्तार कइल गइल.\nबिहार के विशेष राज्य के दरजा देबे पर विचार करे खातिर नई दिल्ली में अंतरमंत्रालयी समिति के बइठक होखे वाला बा. एह बइठक में बिहार के मुख्य सचिव बिहार के पक्ष रखीहें.\nरोहतास के तिलौथी से किडनैप भइल ईंट भट्टा मालिक रामजी सिंह के पुलिस बड्डी इलाका से अतवार का दिने बरामद कर लिहलसि. अब अपराधियन के गिरफ्तारी खातिर छापा मारल जात बा.\nथल सेनाध्यक्ष के बयान, कि उनुका के चौदह करोड़ रुपिया घूस देबे के प्रस्ताव दिहल गइल रहे आ एह बाति क जानकारी ऊ रक्षा मंत्री के दे दिहले रहले, पर आजु संसद में जम के बवाल भइल आ संसद कुछ देर ला रोक देबे के पड़ल. सरकार एह मामिला के सीबीआई जाँच करवावे के आदेश दिहलसि.\nओडीशा में किडनैप इटली के दू गो पर्यटकन में से एगो के रिहा कर दिहले सँ नक्सली बाकिर दोसरका का बारे में कवनो जानकारी नइखे मिलत.\nकांग्रेस के गोविन्द सिंह कुंजवाल के उत्तराखण्ड विधानसभा के अध्यक्ष चुन लिहल गइल. उनुका ३९ वोट मिलल जवन भाजपा छोड़ सगरी पार्टी के विधायकन के रहुवे. एहसे उत्तराखंड में राजनीतिक अनिश्चितता खतम हो गइल लागत बा.\nसुप्रीम कोर्ट आजु नानावती आयोग के ई निर्देश देबे से मना कर दिहलसि कि ऊ नरेन्द्र मोदी के समन भेज के बोलवावे.\nसीरिया में हिंसा खतम करे खातिर संयुक्त राष्ट्र के विशेष दूत कोफी अन्नान पेइचिंग में चीन के नेता लोगन से बतियइहें.\nमंगोलिया के उलानबातोर में होखत एशियाई मुक्केबाजी चैंपियनशिप में एम. सी. मैरीकॉम आ एल. सरिता देवी के स्वर्ण पदक मिलल.\nमास्टर ब्लास्टर सचिन तेंदुलकर काल्हु कहलन कि ऊ दोसरा के कहला पर सन्यास लेबे नइखन जात. कहलन कि जबले मन करी तबले खेलब. सन्यास के सलाह देबे वाला लोग उनुका के खेलल नइखे सिखवले कि ओह लोग के सलाह मान लीहें.\nभारत दक्खिन कोरिया के कम्पनियन के स्थिर आ लाभकारी लमहर दिन के निवेश के पेशकश कइलसि.\nआजु शेयर बाजार में जम के बिकवाली भइल आ सूचकांक ३०९ अंक गिर के बंद भइल. डॉलर का मुकाबले रुपिया आजु १८ पइसा कमजोर हो गइल.\nवित्तमंत्री प्रणब मुखर्जी नइखन मानत कि सरकार आ उद्योग जगत का बीच भरोसा के कवनो कमी हो गइल बा.


रूस-यूक्रेन युद्ध आ ओकर विश्व पर प्रभाव – Hum Bhojpuria\nरूस-यूक्रेन युद्ध आ ओकर विश्व पर प्रभाव\nहमनी के पीढ़ियन से ई बात सुनत चलल आवतानी सन कि कवनों भी बड़ लड़ाई के मूल में- ज़र,जोरू आ ज़मीन एही तीनों चीज़न में से कवनों ना कवनों के प्रधानता रहेला। आजो कमोबेश ज़र आ ज़मीन ही युद्घ के मूल रूप से कारण रहेला। एकरा साथ ही समय के एह दौर में 'ज़र' के अर्थ में अगर हम तनि विस्तार करके देखीं त ओकरा में आज के परिस्थिति के अनुसार कुछ आउर बिन्दु भी बहुत आसानी से जोड़ल जा सकेला। जवना में हमरा हिसाब से परस्पर प्रतिस्पर्धी आ विरोधी देशन के आपन स्वार्थ, आपन व्यापार, आपन वर्चस्व, आपन अहंकार के हम बहुत आसानी से जोड़ सकेंनी।\nअब बात रहल कभी युद्ध के कारण बनल 'जोरू' शब्द के। समय के एह दौर में कई देशन में गृहयुद्ध त होता, चाहे ओकर संभावना भी बनता। बाकिर देशी राज्यन के युग खत्म हो गइला से एकेगो देश में अपना अलग-अलग ध्वज के साथे आपन अलग-अलग अस्तित्व के एहसास करावत राजा लोगन के भी युग खत्म हो गइल बा। आज विश्व के ज्यादातर देशन में राजतंत्र के भी कब्र खोदा गइल बा। एह से 'जोरू' के वज़ह से कवनों दू देशन के बीच में लड़ाई के संभावना भी दूर-दूर तक लउकत नइखे। चूँकि एह काल-खण्ड में 'जोरू' कवनों भी युद्ध के कारण नइखे बनत। एह से ई भाव भी अब इतिहास-पुराण में ही सिमट के रह गइल बा।\nअब चलीं अपना असली मुद्दा पर। यानी रूस-यूक्रेन युद्ध पर। यूक्रेन आ रूस दूनू ही देश पहिले सोवियत संघ के अंग रहे। सोवियत संघ के पूरा नाम रहे 'सोवियत समाजवादी गणराज्य संघ' जेकरा के संक्षेप में USSR कहल जात रहे। 'सोवियत' शब्द श्रमिकन के परिषद के नाम से आइल बा आ लाल झंडा पर हथौड़ा आ दरांती प्रतीकात्मक रूप से देश के श्रमिकन के श्रम के प्रतिनिधित्व करेला।\nकभी एह सोवियत संघ के दुनिया पर बहुत प्रभाव रहे। एकरा स्थापना के दशक के साथे अनेक देशन में महत्त्वपूर्ण सरकार उभरल। जवना में चीन, क्यूबा आ उत्तर कोरिया जइसन कई देशन में आजो अइसन सरकार मौजूद बा।\nरूस USSR के सबसे प्रमुख गणराज्य रहे। ओकरा बाद के ओह महाद्वीप के दोसर बड़ देश रहे यूक्रेन। सोवियत संघ (USSR) विश्व के पहिला साम्यवादी देश रहे। एकर स्थापना रूस के ही एगो गृहयुद्ध के बाद भइल, जे सन् 1917- 1921 तक चलल। सोवियत संघ एक विशाल क्षेत्र के नियंत्रित कइलस आ शीत युद्ध के दौरान संयुक्त राज्य अमेरिका के साथे प्रतिस्पर्धा भी कइलस। जवना कारण कई बार त ई बुझाव कि दुनिया अब एक परमाणु युद्ध के कगार पर आके खड़ा हो गइल बा।\nई बात अब जरूर बा कि सोवियत संघ के पतन के बाद से रूस में कम्युनिस्ट सरकार नइखे। हालाँकि रूस के राष्ट्रपति व्लादिमीर पुतिन सोवियत संघ के पतन के 20 वीं शताब्दी के सबसे बड़ा भू-राजनीतिक तबाही मानेलन।\nयूक्रेन 1918-20 में स्वतंत्र रहे। बाकिर दूगो विश्व युद्ध के बीच के अवधि में पश्चिमी यूक्रेन के कुछ हिस्सा पर पोलैण्ड, रोमानिया आ चेकोस्लोवाकिया के अधिकार हो गइल। बाद में यूक्रेन, यूक्रेनी सोवियत समाजवादी के रूप में सोवियत संघ के हिस्सा बन गइल।\nरूस के सीमा एक दर्जन से अधिक देशन से मिलेला, जवना में अनेक देश पहिले सोवियत संघ के ही हिस्सा रहे। बाकिर आज ऊ सब देश 'उत्तर अटलांटिक संधि संगठन' यानी नाटो के सदस्य बन गइल बा।\nयूक्रेन के सीमा पश्चिम में यूरोपियन देशन से आ पूरब में रूस के साथे लागल बा। हालाँकि यूक्रेन सोवियत संघ के सदस्य रह चुकल बा आ आजो यूक्रेन के आबादी के करीब छट्ठा हिस्सा रूसी मूल के भइला के कारण यूक्रेन के रूस के साथे गहरा सामाजिक आ सांस्कृतिक जुड़ाव भी बा। एकरा साथ ही रूस सन् 19 94 में एगो समझौता पर हस्ताक्षर करके यूक्रेन के स्वतंत्रता आ संप्रभुता के सम्मान देबे पर आपन सहमति जता भी चुकल बा। बावजूद एकरा सन् 2014 में यूक्रेन के लोग रूस समर्थक अपना राष्ट्रपति के ओकरा पद से च्युत क देहलस। जवना के चलते रूस यूक्रेन से नाराज हो गइल आ ऊ दक्षिणी यूक्रेन के क्राइमिया प्रायद्वीप के अपना क़ब्ज़ा में ले लेहलस। एकरा साथ ही रूस यूक्रेन के अलगाववादीयन के आपन समर्थन भी देहलस। जवना के चलते ऊ लोग पूर्वी यूक्रेन के एगो बड़ा हिस्सा पर आपन क़ब्ज़ा क लेहलस। तब से रूस समर्थक विद्रोहियन आ यूक्रेन के सेना के बीच चलत लड़ाई में अबले 14 हज़ार से अधिक लोग मरा चुकल बा।\nरूस यूक्रेन के क्राइमिया पर सन् 2014 में ई कहत क़ब्ज़ा क लेहलस कि ओह प्रायद्वीप पर रूस के ऐतिहासिक दावा रहल बा। काहेकि यूक्रेन सोवियत संघ के हिस्सा रह चुकल बा। रूस के राष्ट्रपति व्लादिमीर पुतिन के कहनाम बा कि चूँकि यूक्रेन के गठन ही कम्युनिस्ट रूस कइले रहे। एह से सन् 1991 में सोवियत संघ के विघटन के अर्थ ऐतिहासिक 'रूस' के टूटला जइसन ही भइल। हमरा कहे के तात्पर्य ई बा कि सोवियत संघ के अंग के रूस आजो अपना ही देश के अंग समझेला।\nयूक्रेन के वर्तमान राष्ट्रपति वोलोडिमिर ज़ेलेंस्की के झुकाव पश्चिमी देशन के ओर रहल ह। एह से रूस के अपना सुरक्षा खातिर चिंतित भइल वाजिब बा। रूस के ई लागता कि ओकरा सुरक्षा-संबंधी चिंता के पश्चिमी देश आ विशेष रूप से अमेरिका द्वारा नज़र अंदाज़ कइल जाता। संभवतः अमेरिका आ पश्चिमी देशन के भी ई बुझात रहल ह कि अब रूस ओतना शक्तिशाली नइखे कि ऊ नाटो के साथे अमेरिका के जब सहयोग रही तब ऊ कवनों तरह के कोई कड़ा विरोध कर पायी। एह से अमेरिका के सह पर जइसे नाटो सन् 1994 में एक-एक करके हंगरी, रोमानिया, स्लोवाकिया, लातविया, लिथुवानिया जइसन देशन के धीरे-धीरे करके नाटो के सदस्य बना लेहलस। ओइसही यूक्रेन के भी नाटो में ऊ शामिल क ली।\nअब जब कवनों तरह से यूक्रेन नाटो के सदस्य बन जाई तब नाटो बहुत आसानी से यूक्रेन के मदद से अपना सेना के रूस के मुहाने पर खड़ा क दी। एह तरह से नाटो के रूस पर आक्रमण कइल आसान हो जाई। ई सब सोच के रूस चिंतित बा। हालाँकि यूक्रेन के रूस के ई चिंता समझे के चाहीं। काहेकि कभी दूनू देश सोवियत संघ के हिस्सा भी रह चुकल बा। बाकिर यूक्रेन अमेरिका आ पश्चिमी देशन के बहकावा में आके रूस के ई चिंता ना समझ सकलस आ आज ओकर परिणाम भुगतत अपना पूरा देश के युद्ध के आग में झोंक देले बा।\nरूस चाहता कि यूक्रेन नाटो के सदस्य ना बने। एकरे साथ ही ऊ कवनों यूरोपियन संस्था से भी ना जुड़े। नाटो के सेना सन् 1997 के पहिले के स्थित में लौट जाय आ पूरब में सेना के ना ही कवनों विस्तार होखो आ ना ही पूर्वी यूरोप में ओकर कोई सैन्य गतिविधि ही होखे। एकरा खातिर रूस क़ानून के पुख़्ता भरोसा चाहता।\nफिलहाल नाटो के 30 देशन के सदस्यता बा। बाकिर ओकर नीति ह-"हर केहू खातिर दरवाज़ा खुला रखे के"। नाटो अपना एह नीति से पीछे हटे के तइयार नइखे। रूस-यूक्रेन युद्ध के हमरा अनुसार इहे असली कारण बा। काहेकि नाटो के एही नीति से यूक्रेन के आस रहे कि ऊ बहुत आसानी से नाटो के सदस्य बन जाई।\nयूक्रेन के वर्तमान राष्ट्रपति वोलोडिमिर ज़ेलेस्की यूक्रेन के नाटो में शामिल करे खातिर बेचैन बाड़न। एह से ऊ यूक्रेन के नाटो में शामिल होखे खातिर एगो तय समय-सीमा आ संभावना स्पष्ट करे के माँग करत रहल बाड़ें। बाकिर जर्मनी के चांसलर द्वारा निकट भविष्य में एह तरह के संभावना से साफ इनकार कइल जात रहल बा।\nयूक्रेन के राष्ट्रपति ज़ेलेस्की के एह युद्ध के पहिले उनका अपना देश में भी ओतना लोकप्रियता ना रहे। बाकिर एह युद्ध के समय स्वाभाविक रूप से अपना देश से प्रेम रखे वाला लोगन के नज़र में उनकर महत्त्व बढ़ गइल बा। चूँकि ऊ यूक्रेन के कमाण्डर इन चीफ भी हउअन, एह से ओह दृष्टि से भी रूस-यूक्रेन युद्ध में उनकर काम सराहनीय रहल बा। ऊ एक ओर जहाँ अपना सेना के मोराल बढ़ावे में कामयाब होत दिखाई दे तारन उहईं दोसरा ओर अमेरिका आ नाटो से अपना तरह से मदद के गुहार भी लगावतारन।\n24 फरवरी से रूस-यूक्रेन के बीच लड़ाई शुरू भइल। ऊ लड़ाई बा दस्तूर आज यानी 12 मार्च आ युद्ध के 17 वाँ दिन भी ज़ारी बा। एह दूनू देशन के बीच कई दौर के बातचीत भी भइल बाकिर कवनों ठोस नतीजा अभी ले ना निकल। कबो-कबो त हमरा ई बुझाता कि रूस-यूक्रेन के बीच जवन वार्ता जहाँ से शुरू भइल रहल ह ऊ वार्ता घुम फिर के ओही जगह पर जा पहुँचता। ह, ई बात जरूर कहल जा सकेला कि कई दौर के वार्ता के बाद भी जे ज़ेलेस्की के तेवर कड़ा लउकत रहल ह, ऊ अब तनिमनी नरम पड़ल बा। ऊ अब यूक्रेन के नाटो आ रूस के बीच तटस्थ रहे के बात भी करतारन।\nयूक्रेन के राष्ट्रपति ज़ेलेस्की नाटो के सदस्य देशन से भी बहुत खुश नइखन लउकत। काहेकि ऊ यूक्रेन के मदद जवना तरह से नाटो के सदस्य देशन से चाहत रहले ह ओह तरह से उनका नइखे मिलत। ऊ रूस खातिर नाटो के सदस्य देशन से 'नो फ्लाई जोन' के घोषणा चाहत रहले ह। बाकिर यूक्रेन खातिर कवनों देश रूस जइसन शक्तिशाली देश से दुश्मनी मोल लेबे के तइयार नइखे ।\nजर्मनी ई घोषणा त कइये चुकल बा कि ऊ रूस से गैस, तेल के आयात पर रोक ना लगाई। बाकिर यूके रूस पर प्रतिबंध लगावे के घोषणा कइले बा। एह घोषणा के अर्थ हो गइल कि एह मद में ओकरा अपना बजट के आठ गुना खर्च बढ़ावे के पड़ी।\nअमेरिका भी पहिले कहले रहे कि यूक्रेन के संप्रभुता सुरक्षित करे खातिर ऊ प्रतिबद्ध बा। बाकिर यूक्रेन पर आक्रमण भइला के बाद ऊ रूस पर प्रतिबंध लगावे, यूक्रेन तक हथियार पहुँचावे जइसन मदद ही करता। बाकिर यूक्रेन के मदद में आपन सेना नइखे उतारत। पोलैण्ड यूक्रेन के हथियार देबे के एवज़ में अमेरिका से सौदाबाजी करे के चाहता।\nरूस-यूक्रेन युद्ध विश्व के ई बता देहले बा कि अपना देश के हर परिस्थिति से जूझे खातिर सबसे पहिले अपना देश के ही मजबूत आ आत्मनिर्भर बनावल जरूरी बा। दोसर जरूरी बात ई कि कवनों लड़ाई अपने बूते पर ही लड़े के चाहीं। दोसरा के भरोसा पर कवनों युद्ध ना लड़ले जा सकेला आ ना जीतले जा सकेला। एह बात के समझ अब यूक्रेन के भी हो गइल बा कि अभी ओकर हैसियत अइसन नइखे कि ऊ रूस जइसन महाशक्ति से युद्ध खुल के लड़ या जीत सके।\nहमरा डर बा कि अपना ज़िद्द में आके ज़ेलेंस्की अपना हरा-भरा देश के खण्डहर में तबदील ना कर देस। वैसे रूस चाहित त ई युद्ध कबे समाप्त हो गइल रहित। बाकिर उहो अपना रणनीति के तहत यूक्रेन के खेला रहल बा। रूस के रणनीति के ई हिस्सा रहल बा कि ऊ पहिले चारो ओर से घेरेला तब ओकरा पर आपन चाँप चढ़ावेला। कीव के साथ आज ऊहे हो रहल बा। वैसे पुतिन के तरफ़ से ई बात निकल के आइल ह कि यूक्रेन के टार्गेट पूरा हो गइल। पुतिन के वक्तव्य बा कि उनका यूक्रेन के सत्ता बदले में रुचि नइखे। ऊ सिर्फ रूस के सुरक्षा के लेके चिन्तित बाड़न। बाकिर हमरा बुझाता कि युद्ध के आग अभी आउर धधकी। एकरा लपेट में कुछ आउर देश आई। बाकिर कब आ कइसे ई समय बतायी।\nरूस-यूक्रेन युद्ध के प्रभाव\nपूरब में नाटो के विस्तार-योजना अब खटाई में पड़ गइल। अइसे त नाटो के सदस्य बने खातिर ज्यादातर देशन के आकर्षण आ लालच रहेला कि ओकरा देश पर अगर कवनों देश आक्रमण कइलस तब ओह आक्रमण के समय ओह सदस्य देश के मदद खातिर नाटो के सदस्य देशन के सामूहिक कार्यवाई होई। बाकिर नाटो के अनुच्छेद पाँच के तहत सामूहिक कार्यवाई खातिर गठबंधन के सब सदस्यन के कवनों सामूहिक कार्यवाई खातिर सहमत भइल जरूरी बा। बाकिर नाटो के 71 साल के इतिहास में अनुच्छेद पाँच के प्रयोग सिर्फ एक बार ही 9/11 के समय भइल बा। जब अमेरिका में आतंकी हमला भइल रहे।\n2- यूक्रेन के रूस से युद्ध ठान के जे ओकर स्थिति भइल बा ओकरा के देखत आ साथ ही अमेरिका आ यूरोपीय देशन के समर्थन के आश्वासन पर अब ओह इलाका के कोई भी देश हाल-फिलहाल में मास्को से बैर मोले के हिम्मत ना करी। अमेरिका आ पश्चिमी देशन के बहकावा में आके यूक्रेन के राष्ट्रपति ज़ेलेस्की के बोली के जे तेवर रहल ह ओहमे अब तनि नरमी आइल बा। ऊ कहतारन - "हम अपने देश के लिए सुरक्षा गारंटी जैसे अन्य मुद्दों पर रूस से चर्चा करने से नहीं डरते। हमें तटस्थ स्थिति के बारे में बातचीत करने से भी कोई भय नहीं है।" ऊ इहो कहतारन कि नाटो यूक्रेन के सुरक्षा-गारण्टी आ सदस्यता देबे के अभी तइयार नइखे। ज़ेलेंस्की के कहनाम बा- "मैंने आज 27 यूरोपियन नेताओं से पूछा कि क्या यूक्रेन नाटो का सदस्य बन जायेगा--- उन्होंने कोई जवाब नहीं दिया।"\n3- द्वितीय विश्वयुद्ध के खत्म भइला पर अमेरिका आ सोवियत संघ के बीच शीत युद्ध के शुरुआत होत रहे। ओही बीच सन् 1949 में नाटो के गठन भइल। शुरुआत में एह संगठन में 12 देश शामिल भइल। बाकिर धीरे-धीरे नाटो के सदस्य देशन से संख्या बढ़े लागल। अब एकर संख्या 30 हो चुकल बा। एहमें से कइगो देश सन् 1991 में सोवियत संघ के विघटन के बाद नाटो में शामिल भइल। सबसे अंत में नार्थ मैसेडोनिया गणराज्य मार्च 2020 में नाटो में शामिल भइल। एह सबसे प्रेरणा लेते कुछ आउर देश जइसे बोस्निया, हर्जेगाविना, जार्जिया आ यूक्रेन भी नाटो में शामिल होखे के इच्छा जतवलस। हालाँकि एह देशन के नाटो के ओर से अभी तक कोई समय-सीमा नइखे देहल गइल। बाकिर यूक्रेन के साथे जवन भइल ओकरा के देखत रूस के प्रभाव आ दायरा वाला क्षेत्र से कवनों देश के फिलहाल नाटो के सदस्यन में शामिल होखे के कवनों संभावना नइखे दीखत।\n4- नाटो में शामिल होखे के पीछे सबसे बड़ा लोभ ई बा कि सदस्य देशन के ई विश्वास रहेला कि अगर ओकरा देश पर हमला भइल तब गठबंधन में शामिल देशन के सेना ओकरा मदद खातिर आगे आई। बाकिर नाटो के वास्तविकता त ई बा कि अपना कवनों सदस्य देश के अनुरोध पर शायद ही कभी नाटो ओकरा के ओह तरह से मदद कइले होखे। नाटो यूक्रेन के भी मदद ना कइलस। यूक्रेन के बारे में त ई सोचल जा सकेला कि अभी नाटो के सदस्य नइखे। बाकिर नाटो त तुर्की के मदद के अनुरोध के भी ठुकरवले रहे। जबकि ऊ सन् 1952 से ही नाटो के सदस्य बा। नाटो चार्टर के अनुच्छेद पाँच ई गारंटी देता कि अगर कवनों सदस्य देश पर हमला होई तब ऊ आपन सामूहिक सैन्य प्रतिक्रिया तंत्र के सक्रिय कर दी। बाकिर फरवरी 2020 में जब सीरिया के इदलिव प्रांत में रूस के वायु शक्ति से लैस सीरिया के सरकारी जवान तुर्की के 34 सैनिकन के मार देहलस। ओह घड़ी नाटो ओकरा के समर्थन ना कइलस।\nरूस-यूक्रेन युद्ध के तात्कालिक आ दूरगामी परिणाम\nकवनों भी युद्ध के तात्कालिक आ दूरगामी दूनू परिणाम निकलेला आ ऊ दुनिया पर आपन असर भी डालेला। कारण विज्ञान आ तकनीकि के प्रभाव से आज समूचा दुनिया एक वैश्विक गाँव में बदल गइल बा। जवना के चलते कवनों जगह के वास्तविक दूरी अब कवनों मायने नइखे रखत। आज हम ई देखतानी कि पूरा संसार के व्यवस्था, आर्थिक आ व्यापारिक आधार पर ध्रुवीकरण आ पुनर्संघटन के प्रक्रिया से गुज़र रहल बा। एह से विश्व के कोई भू-खण्ड के घटना दोसरा भू-खण्ड के प्रभावित कइला बिना रह ना सकेला। एह से विश्व के कवनों कोना में अगर युद्ध होला त ओकर तात्कालिक प्रभाव त पड़बे करेला, ओकरा साथ ही ओकर दूरगामी प्रभाव भी पड़ेला। एही बात के प्रसिद्ध अर्थ शास्त्री प्रो. अरूण कुमार एह तरह से कहतारन कि वैश्वीकरण के कारण कवनों भी जंग के दुनिया के हर हिस्सा पर प्रभाव त पड़बे करेला ऊ युद्ध खाड़ी देशन में होखे चाहे अफ्रीका में। बाकिर रूस-यूक्रेन के युद्ध दू देशन के सामान्य युद्धन से अलग बा। काहेकि ई युद्ध दो देशन के बीच के साधारण युद्ध ना ह बल्कि विश्व के दू महाशक्तियन के बीच के टकराहट ह। एक ओर त प्रत्यक्ष रूप से रूस के सेना दिखाई देता। बाकिर दोसरा ओर अमेरिका आ नाटो द्वारा परोक्ष रूप से समर्थित यूक्रेन के सेना बा। जवना में तनातनी अपना देश पर भी प्रभाव छोड़ सकेला।\nतत्कालिक रूप से वैश्विक कारोबार, पूँजी प्रवाह, वित्तीय बाज़ार आ तकनीकी पर भी प्रभाव पड़ी। कारण रूस के यूक्रेन पर हमला के कारण रूस पर प्रतिबंध लागू हो गइल बा।\nफिलहाल दुनियाभर में रूस गैस, तेल के बहुत बड़ा आपूर्तिकर्ता ह। एह से रूस पर प्रतिबंध लगावे से एह सब चीजन के दुनिया में बेतहाशा कीमत में बढ़ोतरी होई। यूक्रेन भी कवनों कमज़ोर देश ना रहल ह। ऊ विश्व के गेहूँ आ खाद्य तेलन के बड़हन निर्यातकन में से एगो ह।\nजब प्रत्यक्ष चाहे परोक्ष रूप से दो ताकतवर देशन के बीच संघर्ष होई तब एक अलग तरह के बाजार में अनिश्चितता के दौर आ जाई। जवना के चलते आपन पूँजी कहीं डूब ना जाय एह डर से विदेशी निवेशक बाज़ार से आपन पूँजी वापस निकाले लागेलें। जवना के चलते प्रत्यक्ष विदेशी निवेश यानी एफ.डी.आई. आ विदेशी संस्थागत निवेश यानी एफ.आई.आई. के कवनों देश में आवल कम हो जाई। युद्ध के स्थिति में कोई भी निवेशक अपना पूँजी के अपने ही देश में निवेश करे के चाहेला। ताकि ओकरा देश के अर्थ व्यवस्था में मजबूती बनल रहो।\nरूस-यूक्रेन युद्ध आज सतरहवॉं दिन में प्रवेश कर गइल। युद्ध आज ना काल खत्मे हो जाई। बाकिर शीत युद्ध थमे वाला नइखे। काहेकि ई लड़ाई वैचारिक लड़ाई ना ह। ई लड़ाई त दू महाशक्तियन के बीच के वर्चस्व के लड़ाई ह। एह से एह युद्ध से नतीजा सिर्फ दुइयेगो देश ना भुगती बल्कि दुनियाभर में मंदी आ महँगाई आपन रंग देखावे लागी। रूस के कंपनियन पर प्रतिबंध लगला से वैश्विक कारोबार प्रभावित होई। हालाँकि पश्चिमी देश एह कोशिश में बा कि पेट्रो उत्पादक आपन उत्पाद बढ़ा देव। ओपेक (OPEC) देशन से भी ई अनुरोध कइल जा सकेला। बावजूद एकरा पेट्रो उत्पादन के घरेलू कीमत बढ़ल तय बा। पेट्रो के दाम बढ़ला से स्वाभाविक रूप से सब चीजन के दाम बढ़ जाई।\nरूस-यूक्रेन युद्ध के भारत पर प्रभाव\nरूस-यूक्रेन युद्ध के जे प्रभाव अन्य देशन पर पड़ी ऊ सब कमोबेश भारत पर भी पड़ी। बाकिर भारत खातिर तत्काल प्राथमिकता बा यूक्रेन में फँसल भारतीय छात्रन के सकुशल देश वापस ले आवल। अभी तक 15-16 हजार छात्र मिशन गंगा के तहत अपना देश वापस आ चुकल बाड़ें। कुछ पड़ोसी देशन के लोग के भी मदद कइल गइल बा। बाकिर जले ले भारत के एक भी छात्र यूक्रेन में फँसल रहीहे ई मिशन चलत रही। एकरा साथ ही ओह छात्रन के भविष्य के भी चिंता भारत सरकार के करे के पड़ी जेकरा युद्ध के कारण अपना पढ़ाई के मझधार में ही छोड़ के अपना देश लौटे के पड़ल बा।\nबाज़ार में अभी ओतना पूँजी नइखे एह से महँगाई आपन रंग देखइबे करी। आयात अधिक आ निर्यात कम भइला से भुगतान में संतुलन बिगड़े के अधिक संभावना रहेला। विदेशी निवेशक के बिकवाली के दबाव से बाज़ार कमज़ोर होई। एह से लोग अभी से ही अपना पइसा के सोना में निवेश करे लागल बा। जब सोना के माँग भारतीय बाजार में बढ़ी तब सोना के अधिक से अधिक आयात होई। सोना के माँग अधिक भइला से अन्तराष्ट्रीय बाज़ार में सोना महँगा होई आ रूपिया टूटी। स्थानीय बाज़ार में सोना महँगा होई। जवना के चलते अपना देश के ही ना दुनिया भर के बजट बिगड़ी। एकर नतिजा ई होई कि देश के वास्तविक विकास में तुलनात्मक कमी आई। युद्ध के आशंका से सेना आ हथियार पर अधिक पइसा खर्च होई। राजस्व में भारी कमी आई। जवना के चलते राजस्व घाटा बढ़ी आ तब सरकार सामाजिक क्षेत्र के कामन से आपन हाथ खींचे लागी। जवना से देश के गरीब जनता प्रभावित होई। वैश्वीकरण के अवधारणा से जब विश्व समुदाय पीछे हटे लागी तब एकर सबसे ज्यादा नुकसान भारत जइसन विकासशील देश के ही होई।\nभारत बहुत हद तक खाद्य तेल खातिर यूक्रेन पर निर्भर बा। भारत उहाँ से 1.5 विलियम डॉलर के सूरजमुखी के तेल, ऊर्जा, धातु आ खाद्य पदार्थ मँगवावेला।\nरक्षा के क्षेत्र में भारत रूस पर निर्भर बा। रूस पर प्रतिबंध लगवला से भारत के कई रक्षा संबंधित सौदा अधर में लटक सकेला। एकरा साथ ही रूस के पेमेण्ट खातिर भारत के नया तरीका खोजे के पड़ी। भारत के लद्दाख पर चीन के गिद्ध दृष्टि के देखत भारत के अपना रक्षा-संबंधी भंडार के बढ़ावल जरूरी हो जाई। जबकि रूस पर CAATSA के तहत पाबंदी लगवला से हथियार के सप्लाई पर बहुत असर पड़ी।\nएह तरह से हम समझ सकेनी कि युद्ध विश्व के कवनों खण्ड में काहे ना होखे बाकिर ओकर प्रभाव विश्व के हर देश में कवनों ना कवनों रूप में पड़ेला। एकरा साथ ही ओह क्षेत्र विशेष के आदमी त आदमीए ह युद्ध के प्रभाव उहाँ के जीव-जन्तु, पशु-पक्षी सब पर पड़ेला। चारो ओर त्राहि-त्राहि मच जाला। बसल बसावल घर उखड़ जाला। करोड़ों में खेले वाला लोग शरणार्थी बने खातिर मजबूर हो जाला। बम के धमाका खाली इमारते के खण्डहर में ना बदले बल्कि उहाँ के लोगन के मानसिक स्थिति पर भी असर डालेला। एह से भरसक युद्ध के विभीषिका से बचे के चाहीं।\n« कहाँ जाके रुकी ई युद्धबुद्ध के युद्ध शिक्षा, रूस-यूक्रेन के कहानी आ वर्त्तमान संघर्ष »


Happy Birthday Kareena kapoor khan When her Parents separated to become Heroine - B’day Spl: 'बेबो' करीना कपूर के घरे हीरोइन बनला के बात पर उनके माई-बाप अलगा हो गइल रहे – News18 Hindi\nB’day Spl: 'बेबो' करीना कपूर के घरे हीरोइन बनला के बात पर उनके माई-बाप अलगा हो गइल रहे\nHappy Birthday Kareena kapoor: हिंदी सिनेमा जगत के 'बेबो' कहावल जाले हीरोइन करीना कपूर (Kareena Kapoor khan) के आज 41वां जन्मदिन ह. उनकर जन्म आजु के दिने 1980 में बंबई में भईल रहे. एक्ट्रेस के जन्मदिन के मौका पs रउआ लोगन के उनकर बारे में कुछ इंटरेस्टिंग बात हमनी के भोजपुरी में बतावल जाता.\nLast Updated : September 21, 2021, 11:46 IST\nहरदम चर्चा में रहे वाली हिरोइन करीना कपूर के आज जन्मदिन ह. उ आज एकतालीस साल के हो गइली. रउआ हमेशा टीवी, अखबार आ इंटरनेट पर कबो करीना के फैशन के बारे में, कबो उनके कहनाम के बारे में त कबो उनके दुनू लइकन के बारे में भा उनका मरद सैफ अली खान से जुड़ल कुछ ना कुछ आवते रहेला. करीना के ऊपर जेतना न्यूज उनका फिलिम के लेके ना बनेला ओतना त उनका निजी अउरी रोजमर्रा के जीवन पर बन जाला. करीना कपूर के एह साल में कवनो फिलिम नइखे आइल बाकिर उ कबो स्पाटलाइट से बाहर ना जाली. हो सकेला कि कोरोना के मार कम होखो त उनके अउरी आमिर खान के बहुप्रतीक्षित फिल्म ‘लाल सिंह चड्ढा’ रिलीज होई. ई फिलिम अंग्रेजी के कल्ट क्लासिक मानल जावे वाला फिलिम फॉरेस्ट गम्प के हिन्दी रीमेक ह.\n21 सितंबर 1980 के मुंबई में जनमल करीना 90 के दशक के लोकप्रिय हीरोइन करिश्मा कपूर के छोट बहिन हई. करीना हिन्दी सिनेमा के ऐतिहासिक कपूर खानदान से बाड़ी आ राज कपूर के पोती हई. करीना के माई बबीता 60 आ 70 के दशक में चर्चित अउरी सफल अभिनेत्री रहली. उनके पिता रणधीर कपूर भी ओही समय के हीरो रहलें आ कुछ साल के करियर में कई गो सफल फिल्म देहलें. करीना के पढ़ाई त देहरादून अउरी बंबई से भइल बाकिर उ आपन ग्रेजुएशन के पढ़ाई बीच में छोड़ देहली. कुछ दिन उ कानून के पढ़ाई भी पढ़ली बाकिर बीच में उहो छोड़ देहली. एकरा बाद उ पढ़े पर फेर ध्यान ना देहली आ अभिनय में चल अइली. उनका परिवार में जब बड़ बेटी करिश्मा के हिरोइन बने के बात आइल त रणधीर कपूर अउरी बबीता में विवाद हो गइल. रणधीर ना चाहत रहलें कि कपूर परिवार के कवनो लड़की हिरोइन बनो बाकिर बबीता अपना बेटी के अभिनय करे के सपना पूरा करे के चाहत रहली. बोल ठाल एतना बढ़ल कि दुनू जाना अलग हो गइल लोग. हालांकि कई बरिस बाद दुनू बेटियन के पहल पर दुनू जाना 2007 में एक साथे हो गइल लोग.\nआपन डैब्यू फिलिम ‘कहो ना प्यार है’ के बीचे में छोड़ देहली\nकरीना नरगिस अउरी मीना कुमारी के बड़हन फैन हई. उ ओ लोग के फिल्मन के देख के बहुते प्रभावित रहल बाड़ी. करीना जब किशोर नमित कपूर ऐक्टिंग स्कूल में ट्रेनिंग लेत रहली तबे उनके रितिक रोशन के साथे फिल्म मिल गइल. साल 2000 में रितिक के पिता राकेश रोशन अपना बेटा के लॉन्च करे खातिर ‘कहो ना प्यार है’ बनावत रहलें. करीना के तरे रितिक भी ओही स्कूल से ट्रेनिंग लेहले रहलें. फिलिम के शूटिंग चालू भइला के कुछ दिन बाद जब करीना कपूर के लागल कि एह फिल्म में ढेर रोल त खाली हीरो के बा त उ बीच में शूटिंग छोड़ देली. हालांकि ई बड़ा हिम्मत के काम होला, चलत फिल्म छोड़ल; उहो तब जब ई पहिला फिलिम होखे. बाकिर करीना भी कपूर खानदान से रहली. कुछ दिन बादे ओही साल उनके जेपी दत्ता के फिल्म ‘रिफ़्यूजी’ मिल गइल. ई फिल्म से अमिताभ बच्चन के बेटा अभिषेक बच्चन भी डैब्यू कइलें. बाकिर करीना अपना सीधा सादा अदायगी के चलते सगरो लाइमलाइट लूट लेहली आ उनके फिल्मफेयर के बेस्ट डैब्यू हिरोइन के अवॉर्ड मिलल.\nएकरा अगिला साले उनके दू तीन गो फिल्म जइसे मुझे कुछ कहना है, यादें अउरी अजबनी आइल. फेर आइल शाहरुख खान के साथे पीरियड ड्रामा फिल्म अशोका. संतोष सिवन के ई फिल्म बहुते चर्चित भइल अउरी बॉक्स ऑफिस पर भी सफल रहल. एह में करीना के भी बड़ा तारीफ भइल. 2001 में करीना के एगो बड़ सफलता मिलल जब उ करण जौहर के ऑलटाइम हिट पारिवारिक फिल्म ‘कभी खुशी कभी ग़म’ में स्टाइलिश लइकी पूजा उर्फ पू के किरदार मिलल. ई रोल ध्यान खींचे वाला रहे आ एही के चलते सभके नजर करीना पर पड़ल. फिल्म में सभे बड़ कलाकार रहे, जइसे – अमिताभ बच्चन, जया बच्चन, शाहरुख खान, काजोल आ नवोदित रितिक रोशन.\nएह फिल्म के बाद करीना के लगातार एके लेखां रोल मिले लागल आ उ करे लगली. इहे कारण रहे कि उनके छौ गो फिलिम लगातार फ्लॉप भइल. तब करीना के होश आइल अउरी उ एकरा से सबक लेके मेहनत करके कुछ नया करे के कोशिश करे लगली. 2004 में सुधीर मिश्रा फिल्म चमेली में टाइटल रोल खातिर करीना से मिललें, उ दूसरा बेर में हाँ कहली आ ई फिल्म उनके अंदर के कलाकार के सबके सामने लिआइल. एह फिलिम में उ एगो अच्छा दिल के वेश्या के भूमिका कइले रहली. एही साल उनके दंगा के ऊपर बनल फिल्म देव आइल जे में इनके किरदार के बड़ा तारीफ भइल. फेर विशाल भारद्वाज के फिल्म ओमकारा में करीना कपूर के संजीदा अभिनय के सभे लोग पसंद कइल.\nलगभग 21 साल से हिन्दी फिल्म उद्योग में सक्रिय करीना 60 गो से ऊपर फिलिम कइले बाड़ी. जे में उनके बढ़िया अभिनय अउरी सफलता के नजरिया से शाहिद कपूर के साथे जब वी मेट, सैफ अली खान के साथे कुर्बान, आमिर खान के साथे तलाश, थ्री इडियट्स, सलमान खान के साथे बॉडीगार्ड, बजरंगी भाईजान, अक्षय कुमार के साथे गुड न्यूज आ दिलजीत दोसांझ के साथे उड़ता पंजाब बा.\n( लेखक मनोज भावुक भोजपुरी साहित्य व सिनेमा के जानकार हैं.)\n25वें तल से गिरकर जुड़वा भाइयों की मौत मामले पुलिस हर एंगल से कर रही जांच


Does Mukesh Sahni want to be recognized in the name of Phoolan Devi Bhojpuri: मुकेश सहनी के पटना टू बनारस उड़ान, का फूलन देवी के नांव पs मिली पहचान ? – News18 Hindi\nBhojpuri: मुकेश सहनी के पटना टू बनारस उड़ान, का फूलन देवी के नांव पs मिली पहचान ?\nफूलन देवी के नांव पs घमासान में अब बिहार के निषाद नेता मुकेश सहनी भी कूद गइले. चर्चा बा कि फूलन देवी के बहिन मुन्नी देवी शेर सिंह राणा (फूलन के हत्या के आरोपी) के पाटी के चुनाव लड़िहें. निषाद पाटी के नेता संजय निषाद अभी भाजपा के साथे तs बाड़े लेकिन खींचतान चल रहल बा. अखिलेश जादव भी निषाद समाज के साधे में जुटल बाड़े. अब अतना धक्कमधक्का में बिहार के मुकेश सहनी के कहां जगह मिली ?\nLast Updated : July 26, 2021, 13:30 IST\nउमाशंकर जब बनारस के बाबतपुर हवाई अड्डा पर उतरले तs उहां अफरा तफरी मचल रहे. पता चलल कि पुलिस कवनो नेता के हवाई अड्डा से बहरी जाये पs रोक लगा देले रहे. उमाशंकर हल्ला हंगामा पs धेयान ना देके आगा बढ़ गइले. उनकर संघतिया कार्तिक गाड़ी ले के आइल रहन. कार्तिक के घरे पहुंचला के बाद उमाशंकर नहा धोआ के तइयार हो गइले. आज सावन के पहिला दिन रहे. बाबा विश्वनाथ के दर्शन के बिचार भइल. लेकिन कोरोना के चलते अबकी बेर बहुत नया नियम लाग गइल रहे. पूजा-अर्चना के बाद उमाशंकर अउर कार्तिक कचौड़ी गली देने निकल गइले. उमाशंकर, कार्तिक से पूछले, हवाई अड्डा पs काहे खातिर भीड़ लगल रहे ? कार्तिक कहले, फूलन देवी के नांव पs पहिलहीं से यूपी के राजनीत में घमासान रहे, अब बिहार के निषाद नेता मुकेश सहनी भी एकरा में कूद गइले. चुनाव जे ना करावे. आज फुलन देवी के पुण्यतिथि रहे. एक मौका पs मुकेश सहनी कार्जकर्म करे बनारस आइल रहन. लेकिन पुलिस हवाई अड्डा से निकले ना देलस.\nमुकेश सहनी : पटना टू बनारस\nकार्तिक कहले, पता ना राजनीत में जात के महिमा कहिया ले रही ? 2020 के बिहार बिधानसभा में मुकेश सहनी के पाटी जइसे तइसे एनडीए में आइल अउर चार सीट जीत गइल. मुकेश सहनी खुद चुनाव हार गइले लेकिन नीतीश सरकार में मंतरी बन गइले. खुद के निषाद समुदय के नेता माने वला मुकेश सहनी अब यूपी में जगह बनावल चाहत बाड़े. अगिला साल चुनाव बा, एह से ऊ अबहिएं से माहौल बना रहल बड़े. चुनाव आइल तs मुकेश सहनी के स्वजातीय फूलन देवी के इयाद आइल. फूलन देवी के एक बहिन रामकली देवी गरीबी से लड़ते-लड़ते 2018 में मर गइली. उनकर बूढ़ माई मूला देवी आजो जालौन के शेखपुर गुढ़ा गांव में बेहाल जिनगी जी रहल बाड़ी. फूलन देवी के माई के खेत गोतिया दखल कर लेले. लेकिन कौनो निषाद नेता, ई लोग के मदद खातिर ईमानदारी से आगा न अइल. जेकरा फूलन देवी के परिवार के कवनो फिकिर नइखे उहो फूलन देवी क नांव पs राजनीत कर रहल बा.\nनिषाद पाटी कइले रहे उलटफेर\nउमाशंकर पूछले, का यूपी में निषाद नेता लोग के भीड़ में बिहार के मुकेश सहनी जगह बना पइहें ? कार्तिक कहले, बसपा के नेता रहल संजय निषाद 2016 में निषाद (निर्बल इंडियन शोषित हमारा आम दल) पाटी के नांव से नाया दल बनवले रहन. 2017 के बिधानसभा चुनाव में निषाद पाटी 60 सीट पs चुनाव लड़ल रहे. लेकिन एक्के सीट (विजय मिश्र, ज्ञानपुर) पs जीत मिलल रहे. जब जोगी आदित्यनाथ यूपी के मुखमंतरी बने खातिर गोरखपुर के सांसदी छोड़ देले तs 2018 में उहां उपचुनाव भइल. गोरखपुर लोकसभा उपचुनाव में समाजवादी पाटी, संजय निषाद के लइका प्रवीण निषाद के खड़ा कइलस. अइसना में सपा अउर निषाद पाटी चुनाव में पूरा ताकत लगवलस. जोगी आदित्यनाथ के पावर में रहला के बादो भाजपा के ई चुनाव में हार हो गइल रहे. गोरखपुर में निषाद समुदाय के करीब साढ़े तीन लाख भोट बा. जब सपा के साथे ई भोट जुट गइल तs भाजपा के हार हो गइल. लेकिन 2019 के लोकसभा चुनाव में प्रवीण निषाद एनडीए में आ गइले अउर संत कबीर नगर से सांसद बन गइले. 2022 के यूपी बिधानसभा चुनाव में का होई ? केहू ना बता सके. काहे से कि संजय निषाद भाजपा से डिप्टी सीएम पोस्ट के मांग कर देले बाड़े.\nसमाजवादी पाटी भी गोलबंदी के कोशिश में\nकार्तिक अउर उमाशंकर कचौड़ी गली में बतियावत-बतियावत राजबंधु मिठाई दोकान तक पहुंच गइले. कार्तिक उमाशंकर देने देख के कहले, आवs आज तहरा के अइसन मिठाई खिआवत बानी कि तूं हरमेसा इयाद रखब. अइसन मिठाई बंगलोर में ना मिली. राजबंधु दोकान में दूना जना हेल गइले. कार्तिक कहले, एहिजा के बनल परवर के मिठाई खा के देखs ओकरा बाद बताव. उमाशंकर मिठाई के बड़ाई करत-करत न थकले. ऊहां से निकलला के बाद उमाशंकर फेन राजनीत के बात उसका देले. पूछले, निषाद भोट खातिर समाजवादी पाटी भी तs जोर लगाइबे करी ? काहे से कि मोलायम सिंह जादव ही फूलन देवी के पूर्व डकैत से सांसद बनवले रहन. कार्तिक कहले, इहो कवनो पूछे के बात बा ? तीन दिन पहिले के बात हs. अखिलेश जादव उन्नांव में निषाद समाज के नामी नेता मनोहर लाल के जयंती मनवले रहन. उनकर मूरती के भी अनावरन भइल रहे. मनोहर लाल निषाद, मल्लाह, बिंद, कश्यप जाति के एकजुट कइले रहन. 1993 में ऊ मोलायम सिंह के सरकार में मंतरी भी रहन. जब फूलन देवी जेल में बंद रही तs मनोहर लाल उनकर रिहाई खारित अपने सरकार के खिलाफ धरना पs बइठ गइल रहन. अब मनोहर लाल के राजनीतिक बिरासत उनकर लइका राम कुमार अउर भतीजा अभिवन सम्हार रहल बाड़े.\nफूलन देवी के बिरासत खातिर घमासान\nफूलन देवी के विरासत के असली वारिस के होई ? अभी एकरा खातिर परिवारे में लड़ाई चल रहल बा. फूलन देवी के जब सम्पत्ति खातिर झगरा शुरू भइल रहे तs उनकर तीन पति दावेदार हो गइल रहन. पहिला पति पुत्तीलाल के सतवले के चलते फूलन देवी के अत्याचार झेले के पड़ल रहे. लेकिन जब फूलन देवी के हत्या भइल तs पुत्तीलाल भी सम्पति में हिस्सा मांगे खातिर कोट कचहरी करे लगले. पूर्व डाकू मानसिंह यादव के कहनाम रहे कि जब ऊ फूलन देवी के साथे जेल में बंद रहन तs ओही घरी बियाह कर लेले रहन. जेल से रिहा भइला के बाद फूलन देवी उम्मेद सिंह निषाद से शादी कर ले ले रही. उम्मेद सिंह कांग्रेस अउर बसपा के टिकट पs चुनाव लड़ चुकल बाड़े लेकिन जीत ना पवले. अब उम्मेद सिंह के नजर 2022 के विधानसभा चुनाव पs गड़ल बा. उम्मेद सिंह के अगुआइ में जलवंशी मोर्चा बन रहल बा जवना में निषाद समुदाय के अगल अलग संगठन शामिल हो रहल बा.\nफूलन देवी के बहिन भी अलग दल से लड़िहें चुनाव !\nफूलन देवी के बहिन मुन्नी देवी के शेर सिंह राणा के पाटी से चुनाव लड़े के चर्चा हो रहल बा. शेर सिंह राणा पs ही फूलन देवी के हत्या के आरोप लागल रहे. इहे मुन्नी देवी के एफआइआर पs शेर सिंह राणा के फूलन हत्याकांड में आरोपी बनावल गइल रहे. लेकिन राजनीत के कवनो ओर-छोर नइखे. बाद में मुन्नी देवी शेर सिंह राणा के बेकसूर बता देली अउर सारा दोस फूलन देवी के तीसरा पति उम्मेद सिंह पs मढ़ देली. अगर मुन्नी देवी शेर सिंह राणा के पाटी से चुनाव लड़िहें तs ई अचरजे कहाई. एक समय बसपा के भी निषाद समुदाय में बहुत पैठ रहे. मायावती भी ई छिटकल भोट बेंक के पावे खातिर कोशिश कर रहल बाड़ी. ईहां तक कि प्रियंका गांधी भी निषाद भोट खातिर गोलबंदी कर रहल बाड़ी. एतना नेता के भीड़ में बिहार के मुकेश सहनी के कहां तक दाल गली, कहल मोसकिल बा. उमाशंकर अउर कार्तिक बतियावते-बतियावते घरे पहुंच गइले. (अशोक कुमार शर्मा वरिष्ठ स्तंभकार हैं. यह उनके निजी विचार हैं.)


कोरोना संकट का चलते आम आदमी के राहत देबे ला रिजर्व बैंक कहले रहुवे कि बैंक के कर्ज अदायगी में तीन महीना ले छूट दिहल जाई. ओकरा ला बैंक कर्जदारन के परेशान ना करी आ नाही ओह लोग के क्रेडिट साख खराब कइल जाई.\nसरकारी बैंक त पहिलहीं एकर एलान क दिहले रहुवें. बाकिर आजु एचडीएफसी बैंको एह राहत के एलान क दिहलसि. जानल जरुरी बा एह राहत के शर्त का होखी आ के एह राहत से फायदा उठा सकी.\nत जान लीं कि एहमे बस तीन महीना किश्त अदा ना करे के राहत मिलल बा आ एह दौरान सूद जोड़ात रही जवना के अदायगी बाद में करे के पड़ी. एहसे अगर रउरा सोझा मजबूरी नइखे, भा रउरा ई अदायगी कर सके जोग बानीं त नियमित अदायगी रउरे फायदा में रही. बाकिर अगर कोरोना संकट का चलते ठप्प भइल रोजी रोजगार का कारण रउऱा एह घरी कर्जा चुकावे जोग नइखीं तब एकर सहूलियत लीहल गलत ना कहाई.\nहर तरह के रिटेल कर्जदार, छोटका आ मँझोला उद्यमी, किसान क्रेडिट, भा क्रेडिट कार्ड वाला लोग एह सुविधा के लाभ ले सकेला. अगर रउऱा मार्च के अदायगी क दिहले बानीं त आगे के दू महीना ला एकर सहूलियत ले सकीलें. बाकिर रउरा अपना बैंक शाखा में एकरा ला बतावे के पड़ी. ना बताएब त खाता से कटौती बदस्तूर जारी राखल जाई.\n1 मार्च 2020 भा ओकरा बाद लीहल कर्जा पर एह तरह के राहत नइखे मिले वाला.


सुशील मोदी किसानन से कहले बाड़न कि अपना धान के बढ़िया से सुखा के तब बेचे खातिर ले आवे लोग. ओद धान जवना में नमी सत्रह फीसदी से बेसी होखे पैक्स नइखन खरीदत. एक क्विंटल धान में जवन अड़सठ किलो चाउर निकलेला तवने के दाम दिहल जा ता.\nडा॰ राजेन्द्र प्रसाद के रोलेक्स घड़ी जवन जिनेवा में नीलाम होखे वाला रहे के देश में ले आवे के कोशिश केन्द्र सरकार करत बिया. मनमोहन सिंह नीतीश के चिट्टी लिख के ई बाति बतवले बाड़न कि सरकार का प्रयास का चलते घड़ी के नीलामी रोक दिहल गइल.\nपटना में एगो नया तरह के राडार काम करे लागल बा जवना से पाँच सौ किलोमीटर का दायरा में मौसम से जुड़ल जानकारी बिटोरल जा सकेला. तूफान आवे से पहिलही पता चल जाई आ डेढ़ सौ किलोमीटर का दायरा में पड़ल बरखो के जानकारी मिल जाई.\nकैमूर जिला के सिविल सर्जन रहल डाक्टर उचित मंडल पर सात करोड़ रुपिया गबन करे के आरोप लागल बा. डा॰ मंडल आजुकाल्हु पटना में मलेरिया विभाग में पदस्थापित बाड़े.\nबक्सर के नैनीजोर गाँव में एगो आदमी अपना चचेरा भाई के गोली मार के हत्या कर दिहलसि.


दिल्ली विश्वविद्यालय छात्र संघ के चुनाव में राष्ट्रीय स्वंयसेवक संघ के आनुसांगिक संगठन अखिल भारतीय विद्यार्थी परिषद लगातार दुसरका साले आपन दबदबा बनवले रखलसि जब चार गो बड़का पद में से तीन गो पर ओकर उम्मीदवार जीत गइले. कांग्रेस पार्टी से जुड़ल छात्र संगठन एनएसयूआई के एगो अध्यक्ष पद से संतो॓ष करे के पड़ल. चुनाव परिणाम का बाद दुनु फरीक के इहे कहना रहे कि अन्ना के आंदोलन का चलते अइसन परिणाम आइल बा.\nउत्तराखण्ड में फेर से भुवन चंद्र खंडूरी मुख्यमंत्री पद सम्हरीहें. आजु भाजपा अध्यक्ष नीतिन गडकरी से बतियवला का बाद निशंक इस्तीफा देबे के तइयार हो गइल बाड़न.\nअन्ना के सहयोगियन के माँग बा कि सांसदन के प्रदर्शन के लेखा जोखा तईयार करा के सार्वजनिक कइल जाव. एह खातिर अन्ना हजारे प्रधानमंत्री के चिट्ठी लिखीहें.\nसाम्प्रदायिक हिंसा विधेयक पर होत विरोध का बाद सरकार सुझावन पर विचार करे के कहलसि. आजु भाजपा, जदयू, अकाली दल वगैरह का साथ साथ कांग्रेस के मुख्य सहयोगी तृणमूल कांग्रेसो एकर विरोध कर दिहलसि. कहल जात बा कि ई विधेयक देश में हिंदू समुदाय के खिलाफ ले आवल जात बा.\nतीन दिन के मेहनत का बाद दिल्ली विस्फोट मामिला में एगो स्विच जइसन उपकरणे भर मिलल बा पुलिस के.\nकेंद्रीय गृह सचिव आर.के. सिंह के कहना बा कि दिल्ली बम विस्फोट के जिम्मेदारी लेबे के दावा में आइल ई-मेल संदेश कवनो जरूरी नइखे कि असल अपराधिये भेजले होखीहें.\nप्रधानमंत्री रहल राजीव गांधी के हत्या के दोषी मरद मेहरारू आजु वेल्लोर जेल में मिलले. नलिनी श्रीहरन उमिर कैद के सजा काटत बाड़ी जबकि श्रीहरन उर्फ मुरुगन के फाँसी के सजा मिलल बा.\nमरीज के परिजन से मिलल पिटाई का बाद महाराष्ट्र में सरकारी अस्पतालन के रेजीडेंट चिकित्सक हड़ताल पर चलि गइल बाड़े जवना से स्वास्थ्य सेवा चरमरा गइल बा.\nमैगसेसे पुरस्कार विजेता प्रख्यात लेखिका महाश्वेता देवी के साँस लेबे में दिक्कत आ सीने में दर्द के शिकायत भइला पर अस्पताल में भरती करावल गइल बा.\nभारत के खुफिया एजेंसियन के कहना बा कि उल्फा नेता परेश बरुआ के म्यांमार सेना के कार्रवाई में घवाहिल होखला के ओकरा कवनो जानकारी नइखे.\nभाजपा अउर भजन लाल के हरियाणा जनहित कांग्रेस हरियाणा राज्य का हित में गठबंधन कर के घोषणा कइले बाड़े.\nप्रधानमंत्री मनमोहन सिंह जल्दिये भूमि सुधार, भूमि दस्तावेजन के आधुनिकीकरण अउर राजस्व प्रशासन में सुधार का मुद्दा पर मुख्यमंत्रियन के बईठका बोला सकेले.\nहिमाचल प्रदेश में शनिचर का दिने एगो बस सरकि के खाई में गिर गइल जवना चलते पांच लोग के मौत हो गइल आ 13 आदमी घाहिल हो गइले.\nकेरल विधानसभा के मुख्य सचेतक पी.सी. जार्ज विशेष सतर्कता अदालत के ओह न्यायाधीश का खिलाफ शिकायत दर्ज करवले जे ताड़ तेल के मामिला के फेरु से जांच करावे के आदेश दिहले. एह मामिला में मुख्यमंत्री ओमन चांडी के नाम बावे.\nप्रधानमंत्री मनमोहन सिंह आजु शनिचर का दिने जाँच एजेंसियन से आतंकवादी हमला के जांच में निष्पक्षता बरते के कहलन. कहलन कि अक्सर अल्पसंख्यकन के लागेला कि ओह लोग के बेमतलब फँसावल जात बा.\nप्रधानमंत्री मनमोहन सिंह के अध्यक्षता में आजु शनिचर का दिने राजधानी दिल्ली में बोलावल राष्ट्रीय एकता परिषद के बइठक से पांच गो मुख्यमंत्री दूरे रहले. एहमें नरेन्द्र मोदी आ ममता बनर्जीओ शामिल बाड़ी.\nभठियरपन का खिलाफ होत आंदोलन देश खातिर बढ़िया बा. कहले प्रधानमंत्री.\nकांग्रेस महासचिव दिग्विजय सिंह कहलन कि अन्ना हजारे के धन्यवाद दिहल चाहत बाड़न जे संघ के गाँधी टोपी पहिरल सिखा दिहलन आ हाथ में तिरंगा थमा दिहलन.\nभारतीय जनता पार्टी भठियरपन का खिलाफ निकले वाला लालकृष्ण आडवाणी के देशव्यापी रथ यात्रा के समर्थन दे दिहलसि. बाकिर एह बाति के जबाब ना दिहलसि कि का आडवाणी देश के भावी प्रधानमंत्री का रूप में एह यात्रा पर निकलिहे.\nनेपाल के सत्ताधारी माओवादी पार्टी के प्रमुख आ नेपाल के प्रधानमंत्री रहल पुष्प कमल दहाल प्रचंड आजुकाल्हु भारत में पश्चिम बंगाल का सिलीगुड़ी शहर में टिकल बाड़न.\nलीबिया में बनी वलीद पर कब्जा करे खातिर लड़ाई जारी बा. बनी वलीद, जुफ्रा, सबहा आ सिरते शहरन पर अबहियो गद्दाफी समर्थकन के कब्जा बा.\nमिस्र के राजधानी काहिरा में शुक का दिने फेरु से हिंसक प्रदर्शन के दौर शुरू हो गइल बा. काल्हु हजारों प्रदर्शनकारी इजरायली दूतावास के दीवार गिरा दिहले. एह दौरान 448 लोग घवाहिल भइल बा.\nअमेरिकी राष्ट्रपति बराक ओबामा शनिचर का दिने अमेरिका में लीबिया के नयका राजदूत अली औजाली के लीबिया आ ओहिजा के अंतरिम सरकार के प्रतिनिधि सकार लिहले.\nरुइया समूह के टायर निर्माता कम्पनी डनलप इंडिया शनिचर का दिने कहलसि कि जबले पश्चिम बंगाल के शाहगंज इकाई में कानून व्यवस्था ठीक नइखे कइल जात तबले ओहिजा काम शुरू ना करावल जा सके. पिछला नौ महीना से ओहिजा उत्पादन ठप्प बा.\nसरकारी कंपनी नाल्को कोयला का कमी का चलते एल्यूमीनियम उत्पादन में रोजाना करीब 78 टन के कटौती कर दिहले बिया.\nदेश का विदेशी पूंजी भंडार दू सितम्बर के खतम हफ्ता में 320.78 अरब डॉलर के रिकार्ड स्तर पर पहुंच गइल. ई उछाल स्वर्ण भंडार के दाम में तीन अरब डॉलर के बढ़ोतरी का चलते भइल.\nबॉक्सऑफिस पर नंबर वन बाड़न सलमान. कहले आमिर खान.\nएशियाई खेलन में स्वर्ण पदक जीते वाली प्रीजा श्रीधरन शनिचर के कोलकाता में शुरू भइल 51वें राष्ट्रीय ओपन एथलेटिक्स के पहिला दिने 10,000 मीटर स्पर्धा के स्वर्ण पदक जीत लिहली.\nराष्ट्रमंडल युवा खेल में मुक्केबाजी में सुरेंदर का कांस्य पक्का. सेमी फाइनल में चहुँप गइल बाड़े.\nलगातार हारत आ रहल भारतीय टीम एगो छोटहनो जीत खातिर तरसि के रहि गइल बिया बाकिर धौनी के बहानेबाजी आ मिजाज नइखे बदलल. अब अतवार का दिने चउथका एकदिना मुकाबिला पर नजर लगवले बिया भारत के क्रिकेट टीम.\nभारतीय हॉकी टीम के कोच माइकल नोब्स कहले बाड़न कि अतवार का दिन होखे जा तहल एशियाई चैम्पियंस ट्रॉफी के फाइनल जीते खातिर टीम आपन पूरा ताकत लगा दी. एह टूर्नामेंट में अबही ले भारत के पुरुष टीम हारल नइखे.\nतमिलनाडु के कुश कुमार जॉर्डन के अलसाराज अहमद के 11-5, 9-11, 11-9, 11-9 से हराके इंडियन ओपन जूनियर स्क्वॉश चैम्पियनशिप के लड़िकन के अंडर-17 वर्ग के खिताब जीत लिहले,\nएशियाई चैम्पियंस ट्रॉफी (महिला)में भारत के महिला हॉकी टीम चउथका जगह पर रहल.\nआस्ट्रेलियाई क्रिकेट टीम पालेकेले टेस्ट मैच के तीसरा दिने शनिचर के अपना पहिला पारी में सात विकेट पर 411 रन बनाके श्रीलंका पर 237 रन के बढ़त ले लिहले बिया.\nअमेरिकी ओपन बोपन्ना-कुरैशी जोड़ी सेमीफाइनल में हार गइल.\nतिसरको एकदिना में इंग्लैंड भारत के3विकेट से हरवलसि.


बाबा गणिनाथजी जिवन परिचय – मझेरी डट कम\nई भूलोक मे धर्मके रक्षा आ आपस के वैमनश्यता दुर करे खातिर परमपुज्य बाबा गणिनाथजी अवतार लिहनी । भारत देशके बैशाली जिलाके महनार गावमे श्री मंशारामजी गंगा नदी के किनारे आपन धर्म पत्नीके साथ रहत रही । दुनु प्राणीके कवनो संतान नारहे । भगवान शिवजीके भक्त मंशारामजी सात्विक विचारके रहनी आ आपन कवनो सामाजीक काम भगवान शिवजीके उपासना आ ध्यानमे मगन होके करत रही । भगवान शिवजी उनकर उपासनासे प्रशन्न होके एकदिन रातके सपनामे आके कहनी कि हे मंशाराम तोहर उपासना पुरा भइल । दोसर दिन मंशारामजी जंगलमे गइनि त देखनी कि एगो नवजात बच्चा पिपरके गाछि के निचा रहे जे मधुर मुस्कान विखेरत रहे आ ओकर माथासे अद्वितीय अलौकिक दिव्य प्रकाश चारु ओर फैल रहल रहे जेकर प्रभावसे गाछि से मध टपकल शुरु भईल आ मध सिधे लइकाके मुहमे गिररहल रहे आ लइका हस हस के मधुपान कररहल रहे । श्री मंशारामजी उ लइका के घरे ले अइले । लइकाके दिव्य शक्तिसे गांवके लोग आश्चर्यचकित रहे काहेकि उ लइका बचपने से आपन चमत्कार दिखावल शुरु कर देले रहे ।\nमंशारामजी बहुत दिनसे आपन स्वजातीय लोगके घरे बोलाके भोज दिहल चाहत रहलन बाकि उनकर गरिबि उनकर चाहनाके पुरा होखे नादेत रहे । लईका आपन पालक पिताके ई चाहना समझत रहे आ एक दिन उ निमन्त्रण पत्र लिख के आपन दिव्य शक्ति द्वारा सभि के लगे पहुचा दिहलस । भोज खातिर बर्तनके आवश्यकता परेला । बर्तन खातिर मंशारामजी कुम्हार के लगे गईले बाकि निर्धनताके कारण कुम्हाल बर्तन देवेसे इन्कार कईदिहलस । लईका इहवा आपन लीला दिखवलस । जब जब कुम्हाल बर्तन पकावे खातीर आवा जरावेके प्रयत्न करे आवामे आगीये ना धरे । कुम्हार जब आपन ईष्ट देवके सुमिरन कईलख तब जाके ओकरा आपन गल्तीके एहसास भईल आ उ लइका के गोड पर गिरके माफि मांगेलागल । लइका कहलख तोहर आवामे आग लाग जाई । तभे कुम्हार माटिके बर्तन बनाके देदिहलस । मंशारामजी ग्वाला के लगे गईनी । ग्वाला एक आंखसे काना रहे । ग्वाला कहलस दुध नईखे बछिया विया गाय दुध नादिहि । लईका फेर आपन लीला देखइलस आ गाय दुध देवेलागल आ ग्वाला के आंखो ठिक होगईल । मंशारामजी के घरे तनीसा चाउर रहे ओहिसे खिर बनावल गईल । खिर कम बनल रहे आ मंशारामजी चिन्तीत रहनी कि एतना खिर से पहुची कि ना ? बाकि इहवो लईका के लीला रहे जेसे केकरो के खिर ना घटल, सबके खिर पहुच गइल । लईका के लीला देखके सबलोग भगवान शिव के जय जयकार करे लागल आ ओहि दिनसे लईका के नाम गणिनाथ रखाईल ।\nबाबा गणिनाथ तपस्या खातिर हिमालय गईनी आ अट्ठारह बरिस के तपस्या के बाद पुनः गांव मे वापस अईनी । बाबा आपन तपस्या आ योग से आठ सिद्घी आ नौ निधी पर महारत प्राप्त कईनी । बाबा के वापस अईला पर एगो यज्ञ के आयोजना कईल गईल । बाबा गणिनाथ जी समाज के चार उपदेश दिहनी । जउन अइसन बा –\n१. वेदन के अध्ययन करी\n२. सच्चाई आ धर्म के पालना करी\n३. काम, क्रोध, लोभ, अभिमान आ आलस्य के त्याग करी\n४. समाजमे नारी के सम्मान आ उनकर रक्षा करी\nबाबा के उपदेश सुने खातिर आसपास के गांव गांव से लोग आवेलागल आ बाबा के आर्शिवाद पा के सभी के कष्ट दुर होखे लागल । वैशाली के राजा धर्मपाल बाबा के शिष्य होगइल रहनी । राजा के एकेगो बेटा रहे । एक दिन राजाके बेटा के साँप डस लीहलस आ उ मर गईल । राजा बाबा के सिमरन कइके आपन बेटा के जान बचावेके आग्रह कईलन । बाबा राजाके बेटाके जिवित कईनी आ दिर्घायु होखेके आर्शिवाद दिहनी । राजा बाबा के चमत्कार देखके चरण पर गिरपडलन आ बाबा के आश्रम खातिर पलवैया के सारा भूमी चरण मे समर्पित कई दिहलन । राज्य के सारा नागरीक खुश होके बाबा गणिनाथ जी के जयजयकार करे लागल । बाबा गणिनाथ जी के विवाह राजा चक्रधर के पुत्री क्षेमा से भईल । बाबा जइसने माता क्षेमा भि धर्मके रक्षा करेवाला रहनी । बाबा के परिवार मे पांच संतान क्रमशः रायचन्द्र जी, श्रीधर जी, गोविन्द जी, सोनमती जी आ शीलमती जी रहे । पाचु भाई बहिन बाबा गणिनाथ जी लेखा वेद, शस्त्र आ शास्त्रमे प्रवीण रहे । बाबा गणिनाथ जी के राज्य १४ कोस मे फैलल रहे, उनकर राज्य के कदली वन मे डाकु लोग लुकाके रहे लागल आ जे भि उ रास्ता से हो के जाए ओकरा के मारके डाकु लुटेलागल । बाबा गणिनाथ जी समाज के डाकुवन से मुक्त करावे खातीर आपन पुत्र श्री रायचन्द्र आ श्री श्रीधर जी के भेजलन आ उ लोग डाकुवन के समुल नष्ट कई दिहले ।\nबाबा गणिनाथ जी के राज्य से कामाख्या तक जादू–टोना करेवालन के उत्पाद बढ गईल रहे । जादु–टोना करेवालन से समाज के मुक्ति दियावे खातिर बाबा गणिनाथ जी आपन पुत्र श्री गोविन्द जी के भेजनी । श्री गोविन्द जी अपन योग आ तपोबल से आपन राज्य से कामाख्या तक मायावी शक्तियन के नाश कई दिहनी ।\nपलवैया राज्य के बाहर यवनसन के भि अत्याचार बढ रहल रहे । यवनन के कारण समाजके लोग आपन धर्म कार्य करे ना पारहल रहे । यवनन् के अत्याचार से समाज के मुक्त करेखातिर बाबा गणिनाथ जी एक सेना के तैयार कईनी, ई सेना मे ३६० जगह के लोग शामिल भईल (हमनि के समाज के मूलडिह इहे ३६० जगह पर आधारित बा) । ई सेना के संचालन के जिम्मा श्री रायचन्द्र आ श्री श्रीधर जी के दियाइल । बाबा के सेना आ यवनन सेना के विच भयंकर युद्ध भइल, युद्ध के विच मे श्री गोविन्द जी के आ गईला से सेनामे उत्साह आउर बढ गईल आ यवन सेना के हारेके पडल । यवन सेनाके सरदार लाल खां बाबा के योग शक्तिसे एतना ना प्रभावित भइले कि उ बाबा के शिष्य बन गइले आ जिवन पर्यन्त सेवा कइले । बाबा गणिनाथ जी एवं माता क्षेमा जी दुनु प्राणि एके साथ पलवैया धाम मे समाधि लेलन जा जउन आज एगो भव्य मन्दिर के रुपमे पलवैया धाम, हाजिपुर जिला वैशाली मे स्थापित बा ।


सीमा सिंह के ‘कजरा मोहब्बत वाला’ – Anjoria\nसीमा सिंह के ‘कजरा मोहब्बत वाला’\nभोजपुरी सिनेमा के डांसिंग क्वीन सीमा सिंह अबकी ‘कजरा मोहब्बत वाला’ लगाके भोजपुरिया दर्शकन के दिहल जीतीहें. सीमा सिंह के डांस जलवा वाला फिल्म ‘कजरा मोहब्बत वाला’ में सुपर स्टार विनय आनंद मुख्य भूमिका में बाड़े.\nफिल्म के निर्माता हरीश जायसवाल अउर प्रमोद शास्त्री आ निर्देशक श्रीधर शेट्टी हउवे. पूरा तरह से रोमांटिक थ्रिलर आ एक्शन भरल ‘कजरा मोहब्बत वाला’ में विनय आनंद के नायिका बनल बाड़ी प्रतिभा पांडे आ कुणाल सिंह पहिला बेर खलनायक बनल बाड़न. फिल्म के अउरी मुख्य कलाकारन में द, धीरज पंडित, मनोज टाइगर, अनिल यादव, प्रणित जायसवाल आ विश्वजीत चटर्जी शामिल बाड़े.


संगीता तिवारी ने धूमधाम से मनवली आपन जन्मदिन – Anjoria\nभोजपुरी सितारन के आपन जन्मदिन मनावे के परंपरा आम तौर पर नइखे रहल. कबहिये कभार कवनो सितारा आपन जन्मदिन धूम धाम से मनावेला. लेकिन भोजपुरी फिल्म जगत के चर्चित अभिनेत्री संगीता तिवारी पिछला साल का तरह एहू साल आपन जन्मदिन धूम धाम से मनवली.\n१४ अगस्त के मुंबई का कंट्री क्लब में आयोजित एह समारोह में भोजपुरी फिल्म जगत के कई नामी गिरामी अभिनेता, निर्माता निर्देशक आ तकनीशियन उनुका के बधाई देबे चहुँपले. देर रात समारोह खतम होखत होखर रविओ किशन चहुँप गइले. रवि किशन के अलावा सुदीप पाण्डेय, संजय सिंह, ब्रिजेश त्रिपाठी, अनिल नागरथ , स्मृती सिन्हा, अक्षरा, कृषा खंडेलवाल, सुनीता तिवारी, अजय श्रीवास्तव, अरविन्द चौबे, मुकेश देव, दीपक तिवारी, राजेश भट्ट, भूपेश त्यागी, पप्पू खन्ना, रिक्की गुप्ता समेत बहुते जानी मानी हस्ती एह समारोह में आपन मौजूदगी देखावल. महुआ के डांस शो नाच नचैया धूम मचैया के निर्देशक अशोक सिंह, आ क्रिएटिव हेड आनंद श्रीवास्तवो मौजूद रहले.\nSanjay Pandey holding his jalwa\nअन्ना हजारे के समर्थन में उतरले भोजपुरी सितारा


भोजपुरी भाषा क मानकीकरण, ‘ओकर शब्दन क एकरूपता’ - मैना: भोजपुरी साहित्य क उड़ान (Maina Bhojpuri Magazine)\nHome भोजपुरी भाखा संतोष पटेल Lekh भोजपुरी भाषा क मानकीकरण, ‘ओकर शब्दन क एकरूपता’\nभोजपुरी भाषा क मानकीकरण, ‘ओकर शब्दन क एकरूपता’\n‘भोजपुरी भाषा के प्रमाणिक रूप’, ‘भोजपुरी भाषा के एकरंगी रूप’, भोजपुरी भाषा के मानकीकरण के आवश्यकता’ जइसन विषय पर समय समय पर विद्वावनन के विचार आइल। भोजपुरी के मानक रूप के तैयार करे के प्रयास लगातार चल रहल बा। कहे के ना होई कि भोजपुरी साहित्य के सृजन सिद्व आ नाथ पंथ, कबीर पंथी, भगताही आ सरभंग सम्प्रदाय के संत भक्त कवियन के ‘बानी’ से शुरू भइल। बाकिर साहित्यिक रूप में भोजपुरी भाषा के निर्माण पिछला 100 साल से हो रहल बा। जब भोजपुरी साहित्य के निर्माण शुरू भइल तब एकर प्रथमिकता, एकरूपता, मानकीकरण आ एकरंगी रूप के सवाल उठल। एह विषय पर भोजपुरी के भाषा शास्त्री पुरखा-पुरनिया आ पुरोधा लोगन के धेयान गइल आ तब से प्रयास चल रहल बा एह भासा के मानकीकरण करे के।\nशुरूआती दौर में भोजपुरी के विद्वानन तय कइले कि चूंकि भोजपुरी भाषा के क्षेत्र 50,000 (पचास हजार वर्ग मील) बा आ जदि डाॅ॰ गियर्सन आ डाॅ॰ उदयनारायण तिवारी के निर्धारित भोजपुरी क्षेत्र के सीमा स्वीकार कर लिहल जाय त कहल जा सकेला कि एह भाषा क्षेत्र के अंतर्गत भारत के छव राज्यन - बिहार, उत्तर प्रदेश, छत्तीसगढ़, झारखण्ड, मध्य प्रदेश आ उड़ीसा के भू-भाग आ जाला हालाँकि भोजपुरी के प्रधान केन्द्र उत्तर प्रदेश के पूर्वी भाग आ बिहार के पश्चिमी भाग हऽ।\nएतना लमहर भू-भाग में फइलल भोजपुरी के डाॅ॰ गिर्यसन चार भाग में बँटले - उत्तरी, दक्षिणी, पश्चिमी आ नगपुरिया। उत्तरी भोजपुरी सरयू (घाघरा) नदी के उत्तर में बोलल जाला। एकर दू गो विभाग बा - सरवरिया आ गोरखपुरी। सरवरिया सिद्धार्थ नगर, संत कबीर नगर, बस्ती आ पश्चिमी गोरखपुर के आस-पास सरयू नदी के उत्तर स्थित ‘सरूवार’ (सरयूपार) क्षेत्र में बोलल जाला। स्थानीय परम्परा के अनुसार फैलाबाद जिला के अयोध्या से लेके देवरिया जिला के मझौली तक ‘सरूवार’ प्रदेश हऽ। गोरखपुरी के क्षेत्र पुरबी गोरखपुर, महाराजगंज, देवरिया आ कुशीनगर हऽ।\nदक्षिण भोजपुरी के क्षेत्र अंबेडकर नगर, संत रविदास नगर, वाराणसी, चंदौली, मिर्जापुर, सोनपुर, जौनपुर, आजमगढ़, मउु आ पश्चिमी गाजीपुर हऽ। कुछेक विद्वान एकरा ‘कशिका’ कहेले। देखल जाव तऽ उत्तरी, दक्षिणी आ पश्चिमी भोजपुरी के जोड़ा अलग अलग विद्वान अलग अलग ढ़ग से कइले बाड़न। डाॅ॰ कृष्णदव उपाध्याय उत्तर आ दक्षिणी भोजपुरी एक जोड़े में रख ले जबकि डाॅ॰ रामदेव त्रिपाठी दक्षिणी आ पश्चिमी भोजपुरी के केन्द्रीय मान कर के एगो जोड़ा बचवले।\nसोन नदी के दक्षिण में नगपुरिया भोजपुरी बोलल जाले एकरा ‘अदानी’ भा ‘सदरी’ कहल जाला। डाॅ॰ श्रवण कुमार गोस्वामी ‘नगपुरिया’ के स्वतंत्र भाषा मानेलन। झारखण्ड में एकरा दूसरा राज्य भाषा के रूप में मान्यता मिल चुकल बा। बाकिर रोहतास, आसाराम के सरल झारखण्ड के तीन जिला - पलामू, गढ़वा, आ लातेहर में भोजपुरी व्यवहार के भाषा हऽ।\nचम्पारण जिला के भोजपुरी के डाॅ॰ गिर्यसन ‘मधेशी’ कहलें। ‘मधेसी’ यानि बीच में। मिथिलाचंल के मैथिली आ गोरखपुर के भोजपुरी के बीच में चम्पारण के इ जिला-पूर्वी आ पश्चिमी। पं. गणेश चैबे ‘मधेसी’ भोजपुरी के जगह पर ‘पूर्वी भोजपुरी’ प्रयोग कइले बानी।\nभोजपुरी मानकीकरण खातिर विद्वान के दूगो वर्ग रहे एक वर्ग एह बात के हिमायती रहे कि ‘भोजपुरी इलाका में प्रचलित भा भूलल-बिखरल शबदन के बटोर के, सहोर के साहित्य में ले आवे के चाहीं। एह वर्ग के मानल बा कि भोजपुरी भाषा के तेवर आ ऊर्जा ओहि गाँव-गिराव, गँवई क्षेत्र में प्रचलित शब्दन में बा।\nदोसर वर्ग समय के परिवर्तन के संगे भोजपुरी शब्दन में भइल परिवर्तन के पक्षधर रहे। पहिला वर्ग संस्कृत, हिन्दी से आइल तत्सम आ तदभव शब्दन के भोजपुरीकन के पक्ष में रहे आ भोजपुरी में आइल तत्सम शब्दन के संगे छेड़़छाड़ के पक्ष में नइखे। एह दूनो के बीच एगो तीसर धारा बहल जवन ‘मध्यम वर्ग’ कहल जाला।\nप्हिला धारा में एकदम गवाँरू लिखे के पक्ष में रहे। एकर विचार बा कि बोलचाल के ठेठ स्वरूप के कवनो हाल में ना छोड़े के चाहीं। एह धारा के अनुसार ‘श’, ‘ष’, ‘स’, ‘ज्ञ’, जइसन अक्षर आ सँयुक्ताक्षर के प्रयोग ना करे के चाहीं। एह विचारधारा में हवलदार त्रिपाठी सहृदय, रास बिहारी पाण्डेय, अवध विहारी, कवि सिपाही सिंह श्रीमंत प्रमुख रहीं। भोजपुरी में एक धारा बनी के ओतना समर्थन ना मिलल।\nदूसरकी धारा के मान्यता रहे कि भोजपुरी में बदलत समय के मोताबिक बदलाव होखे के चाहीं। एह धारा के विचार बा कि कुछेक विद्वान के आग्रह रहेला कि भोजपुरी जइसे बोलल जाला ओसही लिखलो जाव। बाकिर अइसन मान्यता भोजपुरी के हित में नइखे। एह बात के हरदम ध्यान राखें के चाहीं कि बोली आ भाषा में हमेशा अंतर रहेला। दुनिया में कवनो भाषा जइसन बोलल जाला ओइसन लिखल ना जाए। इहे बात भोजपुनियो के बा। भोजपुरी अब बोली नइखे रह गइल, खाली गीत-गवनई के भाषा तक सीमित नइखे। भोजपुरी विचार आ शास्त्र के भाषा बन चुकल बिया। डाॅ॰ रिपुसूदन श्रीवास्तव जइसन भोजपुरी के मर्मज्ञ विज्ञान, तैयब हुसैन ‘पीडि़त’, जइसन विद्वान ‘देरिदा’, ‘लयोतार’ जइसन वैश्विक विद्वान के सिद्वांत पर भोजपुरी के मूल्यांकन कइले बानी आ भोजपुरी देवनागरी लिपि कई मुट्ठी उपर उठा रहल बानी। भोजपुरी देवनागरी लिपि में लिखा रहल बिया तऽ ओकर कवनो अक्षर, संयुक्ताक्षर भा मात्रा के छोड़ल ठीक ना होई। एह में अभिव्यक्ति के कठिनाई होई।\nव्याकरणिक दृष्टि से ‘मानकता’ भा मानकीकरण एगो सनत प्रक्रिया ह। अंग्रेजी भाषा के जनक ‘जेफरी चैसर’ के शुरूआती अंग्रेजी देखी आ आज के अंगे्रजी देखीं। 14वीं शताब्दी से 21वीं शताब्दी यानि 700 साल लाग गइल। अंग्रेजी के आपन रूप तय करे में एकर बादो ओकर हृदय के फलक लमहर बा। सभ भाषा के शब्द लेवे ला हरदम तैयार रहेला।\nभोजपुरी साहित्य 1947 से खूब लिखात बा। गवे गवे ओकरा शब्द में आइल भदेसपन खतम भइल जात बा। तत्सम से, तद्भव से, देशज से विदेशज से शब्द लिहला में कवनो हरज नइखें। अउरी तऽ अउरी भोजपुरी जइसन भाषा पर वैश्विक उदारवादी व्याकरण, भूमण्डलीकरण के जवन जोर बा, जीवन शैली के बदलाव के असर बा, पलायन से भाषा के लेनदेन क जवन अन्तर बा, सांस्कृतिक विचलन, खानपान, मानसिकता में बदलाव के असर बा एह सभ के सहत भोजपुरी खडिआइल बाडी एकरा कम ना कहल जा सके।\nकम्प्यूटर क इंटरनेट के आ संचार क्रांति के भोजपुरी के एकरूपता खातिर एगो वरदान बा। आजू भोजपुरी के कईगो वेबसाइट बा, ब्लाॅग बा, पत्र पत्रिका बा, आ सोशल मीडिया में भोजपुरी साहित्य सम्मेलन, भोजपुरी जिनगी, आखर, अंजोरिया, भोजपुरिका के पेज बा जहवाँ संसार भर के भोजपुरी के नवका आ पुरनका पीढ़ी द्वारा साहित्य रचल जा रहल बा।\nहिन्दी के बहुरंगी रूप केहू से छिपल बा का? इहो बतावे के पड़ी। हिन्दी विद्वान विशेषकर जे भोजपुरी भाषा क्षेत्र के बा उ पहिले इ तय करे कि भोजपुरी बोली ना एगो भाषा ? जइसे उदय नारायण सिंह, डाॅ॰ देवेन्द्र नाथ शर्मा, डाॅ॰ विश्वनाथ सिंह, डाॅ॰ राजेन्द्र प्रसाद सिंह, डाॅ॰ शुकदेव सिंह डाॅ॰ रामदेव त्रिपाठी, डाॅ॰ जयकान्त सिंह ‘जय’ आ डाॅ॰ रसिक बिहारी ओझा जइसन विद्वान भोजपुरी व्याकरण के संगे संगेे भाषा के मानकरूप बनावे के कोशिश कइले बानी सभे उहे भोजपुरी भाषा के मानक रूप तय करी संगे संगे भोजपुरी के लिखवइया आ पढवइयो।\nअंक - 31 (9 जून 2015)


टटका खबर (अतवार, 8 जनवरी 2012) – टटका खबर\n(प्रवासियन के वेबसाइट के जयपुर में आठ जनवरी के उद्घाटन करत प्रधानमंत्री मनमोहन सिहं. साथ में बाड़ी त्रिनिडाड टोबैगो के प्रधानमंत्री कमला प्रसाद बिसेसर, राजस्थान के राज्यपाल शिवराज पाटिल, विदेशी मामिलन के मंत्री व्यालार रवि आ राजस्थान के मुख्यमंत्री अशोक गहलोत.)\nउप मुख्यमंत्री सुशील मोदी कहलन कि राज्य के सगरी किसानन के इकतीस मार्च से पहिले किसान क्रेडिट कार्ड दे दिहल जाई. इहो बतवलन कि दू महीना का भितरे दू हजार से बेसी आबादी वाला हर गाँव में बैंकिंग प्रतिनिधि बहाल कर दिहल जाई.\nकांग्रेस सरकार का समय राज्य में मंत्री रहल शंभू शरण ठाकुर के अतवार का दिने लमहर बेमारी का बाद दि्ल्ली में निधन हो गइल. उनुकर अंतिम संस्कार काल्हु राजकीय सम्मान का साथ मुजफ्फरपुर में करावल जाई.\nरक्सौल रेलवे स्टेशन उड़ावे के साजिश के अनेसा देखत ओहिजा सुरक्षा बढ़ा दिहल गइल बा.\nनीतीश कुमार कहलन कि लोकसेवकन का तरह अब दलालनो के संपत्ति जब्त कइल जाई. कहलन कि ग्रामीण इलाका के लाभार्थियन के धन बैंक में चहुँपला का बादो ओह लोग के ना देबे वाला बैंक कर्मचारियन पर अब आपराधिक मुकदमा चलावल जाई.\nआर्यभट्ट ज्ञान विश्वविद्यालय राज्य के सगरी मेडिकल आ इंजीनियरिंग कॉलेजन के परीक्षा सोलह आ सतरह जनवरी से शुरू करे जात बा. पहिला बार ई परीक्षा लिहल जा रहल बा. एकरा बाद राज्य के शैक्षणिक सत्र के संचालन नियमित करे में सुभीता हो जाई.\nरोहतास जिला के मेंहदीगंज इलाका से चिकू खान नाम के एगो हथियार तस्कर के मय हथियार के गिरफ्तार कर लिहल गइल.\nबारावफात का चलते यूपी विधानसभा चुनाव के पहिला चरन के मतदान के तारीख बदल दिहल गइल. बाकिर नया तारीख अबही नइखे बतवले चुनाव आयोग.\nसांसद रहल बनवारी लाल कंछल आ प्रदेश कांग्रेस कार्यसमिति के सदस्य हरीश चंद्र जोशी अतवार का दिने भाजपा में वापिस लवटि अइलन.\nगोरखपुर में होखत माध्यमिक शिक्षक संघ के समारोह में आजु राहुल गाँधी अचके में चहुँप के सभके चकरा दिहलन.\nचुनाव का चलते अबकी गणतंत्र दिवस पर बीमार आ बुजर्ग कैदियन के रिहाई के उमेद खतम हो गइल बा.\nभाजपा राहुल गाँधी के चेतवलसि कि ऊ अपना बोली पर धेयान देस. पिछला दिने राहुल कहले रहले कि बाबू सिंह कुशवाहा भाजपा के खरीद लिहले बाड़े.\nअपना दादी इंदिरा गाँधी के नाम लेत देवरिया में राहुल गाँधी कहलन कि प्रदेश के बदलला बिना लवटिहे ना चाहे जतना साल लाग जाव.\nसंकेत बा कि प्रवर्तन निदेशालय बाबू सिंह कुशवाहा का खिलाफ मामिला दर्ज कर सकेला.\nरालोद मुखिया अजित सिंह के करीबी रहल अनुराधा सिंह अब मुलायम के दामन थाम लिहली. रालोद में जयंत चौधरी का बाद उनुके भाव सबले बेसी रहुवे.\nमुलायम सिंह यादव कहलन कि अगर उनुका पार्टी के सरकार बनल त शिक्षा, पानी, दवाई सब मुफ्त कर दिहल जाई.\nबारिश आ बरफबारी से उत्तर भारत में सर्दी बढ़ गइल बा.\nमाकपा एह बाति खातिर तृणमूल के आलोचना कइले बिया कि ऊ कांग्रेस के वामपंथी दल के बीटीम काहे बतावत बिया. माकपा के कहना बा कि ममता मनमानी करत बाड़ी आ अपना गठबन्हन के सहयोगी कांग्रेस के अनदेखी करत बाड़ी. ओने कांग्रेस के सलमान खुर्शीद के कहना बा कि दुनु पार्टियन का बीच कवनो फाँफर नइखे बनल. बस आपसी बातचीत के कमी हो गइल बा.\nमहाराष्ट्र में होखे जा रहल निकाय चुनाव पर शरद पवार कांग्रेस के चेतवले बाड़न कि सीट के बँटवारा आ गठबन्हन के योजना के जल्दी से आखिरी रूप दे देव.\nगोरखालैंड क्षेत्रीय प्रशासन के गठन एगो बड़हन गलती रहे, कहलसि माकपा. ओकरा डर बा कि दार्जिलिंग में लोग के खीस फेरू भड़क सकेला आ जीजेएम फेरू से हिंसक काम शुरू कर सकेला.\nप्रवासी भारतीय सम्मेलन आयोजित कइल चाहत बा त्रिनिडाड अउर टोबैगो. ओहिजा के प्रधानमंत्री कमला परसाद बिसेसर कहली कि भारतीय लोग उनुका देश में निवेश करे त ओह लोग के हर सुविधा दिहल जाई.\nइटारसी आयुध निर्माण कारखाना में विस्फोट से6आदमी घवाहिल हो गइल बा.\nप्रवासी भारतीय दिवस में शामिल अनेके लोग के शिकायत बा कि सुविधा के अभाव आ लालफीताशाही का चलते एहिजा निवेश कइल बहुते मुश्किल बा.\nशशि थरूर कहलन कि प्रवासी भारतीय आपन विशेषज्ञता के इस्तेमाल देश के आधारभूत ढांचा मजबूत करे में लगावसु.\nव्यालार रवि कहलन कि प्रवासी भारतीयन खातिर एगो कल्याण कोष बनावल जाई जवना से विदेश में रहे वाला भारतीयन के संकट का घड़ी में मदद दिहल जा सके.\nदिल्ली सरकार दिल्ली में काम करे वाला बाहरी कामगारन खातिर रात्रि बसेरा बनावत बिया.\nशिव सेना प्रमुख बाल ठाकरे के कहना बा कि अन्ना हजारे के सहयोगी किरन बेदी, अरविंद केजरीवाल अउर मनीष सिसोदिया के बेकार आ मतलबी आदमी बतवले.\nकश्मीर घाटी में दू गो ट्रांसमिशन लाइन ठप होखला का चलते तीन दिन से बिजली नइखे मिलत आ लोग बिना बिजली के एह हाड़ कँपावे वाली ठंडक के सामना करत बा.\nअनिवासी भारतीयन के जल्दिये देश में मतदान करे के अधिकार दे दिहल जाई, कहलन प्रधानमंत्री मनमोहन सिंह.\nअन्ना हजारे के संचयती अस्पताल से छुट्टी मिल गइल बाकिर उनुका के डाक्टर अबही एक महीना आराम करे के सलाह दिहले बाड़न.\nपश्चिम बंगाल के नदिया जिला में शनिचर का दिने दू गो रेलगाड़ियन के टक्कर में एगो आदमी के मौत हो गइल.\nभठियरपन का एगो मामिला में केन्द्र के मंत्री आ हिमाचल प्रदेश के मुख्यमंत्री रहल वीरभद्र सिंह के अदालत से कवनो राहत नइखे मिलल.\nईरान के परमाणु ऊर्जा संगठन के प्रमुख कहलन कि उनुकर देश परमाणु ऊर्जा से सम्बंधित सेवा दोसरा देशन के निर्यात करे खातिर तइयार बा.\nपाकिस्तान के राष्ट्रपति जरदारी कहलन कि बारह पन्द्रह महीना में उनुकर कार्यकाल खतम होखहीं वाला बा. ओकरा बाद चाहे त सरकार उनुका तथाकथित हेराफेरी के पता लगावे खातिर स्विस न्यायालय जा सकेला.\nईरान के ‘इस्लामिक रेवोल्यूशन गार्डस कोर’ शनिचर का दिन से कठोर हालात में आपन तत्परता देखे खातिर एगो विशेष सैन्य अभ्यास शुरू कइलसि.\nपाकिस्तान के पंजाब सूबा के मुख्यमंत्री शाहबाज शरीफ राष्ट्रपति आसिफ अली जरदारी का साथे कवनो तरह के बातचीत करे से मना कर दिहलन काहे कि शाहबाज जरदारी के भरोसा करे लायक आदमी ना मानसु.\nमिस्र के राष्ट्रपति रहल हुस्नी मुबारक के फाँसी देबे के माँग पर रूस आपन चिंता जतवले बा.\nफिक्की के कहना बा कि देश के आर्थिक विकास का राह में बिजली के कमी का बाद पानी के किल्लत दोसरकी बड़ समस्या बने वाली बा. हर उद्योग में पानी के किल्लत महसूस कइल जा रहल बा.\nप्रधानमंत्री के उमेद बा कि भारतीय अर्थव्यवस्था में7फीसदी के बढ़ोतरी होखी.\nयश चोपड़ा के निर्देशन में बनत शाहरूख खान आ कैटरीना कैफ अभिनीत फिल्म के शूटिंग सोमार से शुरू हो जाई.\nडेविड धवन संगे काम कइल दक्खिन भारत के अभिनेता सिद्धार्थ के बहुते बढ़िया लागत बा.\nकनाडा के माइलोस राओनिक विश्व के नौवीं वरीयता वाला जांको टिप्सारेविच के हरा के चेन्नई ओपन टूर्नामेंट के खिताब जीत लिहलन.\nबिग बैश लीग में सिडनी सिक्सर्स सिडनी थंडर के डकवर्थ लुइस नियम से 17 रन से हरवलसि.\nकोरिया ओपन बैडमिंटन में मलेशियाई खिलाड़ी ली चोंग वेई आ चीन के शिजियान वांग पुरुष आ महिला वर्ग के एकल खिताब जीत लिहलन.


नेता बने के आइडिया तियाग दिहले रामचेला – Anjoria\nJun 1, 2011 भोजपुरी, लस्टम पस्टम\nजबसे पाँच राज्यन में चुनाव भइल तबसे रामचेला बड़ा मायूस हो गइले. मुँह सुथनी अस बना लिहले आ चेहरा ओल अस लटका लिहले. बाबा लस्टमानंद के बड़ा माया लागल. लगे जा के पूछले का, हो रामचेला ! बड़ा उदास लागत बाड़ऽ ?\nऊ बोलले, जान जा बाबा तहरा से कहऽतानी, अब हम अपना कवनो आइडिया पर काम ना करब, एक रिटायर ले लेब.\nबाबा चउँकले, अरे रिटायर लेबे के कवन बाति बा, तूं नोकरिये कब कइल ?\nरामचेला गरमा गइले. कहले, बाबा सोच समुझ के बोलऽ. आइडिया सोचल आ ओह पर काम कइल का काम ना हऽ ? अब हम ओहू पर ना करेब.\nबाबा पूछले, कवन आइडिया रहे हो ?\nसोचत रहीं कि नेता बनि जाईं आ बाकी जिनिगी चैन से काट लेब. लेकिन चुनाव के नतीजा देख के सब कुछ तियाग देबे के मन करत बा.\nअरे भाई, राजनीति में त हारल जीतल चलत रहेला. एहमें मायूस ना होखे के चाहीं. आ मैदान में कतना बूढ़ बूढ़ नेता लोग जमल बा त ऊ लोग के कवनो फिकिर नइखे. आ तूं त ऊ लोग से नया बाड़ऽ. तनिय मुड़िया में के बार पाकल बा आ बाकी जवन बार बा से पाके खातिर लालायित बा आ तहरा में कवन कमी बा.\nरामचेला उदास हो गइले, बाबा तहरा में इहे एगो कमी बा. तूं हमेसा गलत समय पर गलत बात बोलेलऽ. इहाँ बाति नया जवान आ बूढ़ के नइखे. बात बा जनता के. ई जे जनता बिया नू, ओकर कवन ठेकाना. दक्खिन में देखऽ करुणा चाचा के का हाल हो गइल. अपने त हरबे कइले, बेटिओ के जेल जाये के पड़ल. बंगाल में बुद्धदेव बाबा के हाल देखिये लिहलऽ. अब का बाकी बा ? ऊ लोग के सब कइल धइल चउपट हो गइल.\nबाबा कहले, खाली ओही लोग के उदाहरण देतारऽ. आ आसाम में देखते नइखऽ कि तरुण भइवा तिसरका बेर चहुँपल बा.\nरामचेला कहले, उनुकर नाम मत लऽ, ऊ त दिन के दिन ना बुझले आ रात के रात ना. ऊ त उहवां के जनता खातिर बड़ा काम कइले बा.\nबाबा कहले, त जा. तुहूं जा के काम करीहऽ.\nका कहलऽ बाबा ? ई उमिर में हम काम करब. सोचनी कि नेता ब जायेब आ पइसा आ पावर रही. तनी ऐश क लेब, विदेश घुमि लेब. लेकिन ई सब सपना खतम हो गइल. बुझाता कि भगवान बे बिदेश गइले हमरा के उठा लीहें.\nबाबा जानत रहले कि आजु रामचेला के तोख नइखे दिहल जा सकत से चुप रहि गइले.


दशहरा के मौका पर एक बार लंदन में गांधी जी रामराज के चर्चा कइले रहनी अउरी साफ क देले रहनी कि मकसद के संगे साधन भी पवित्र होके के चाहीं. लंदन में एक बार दशहरा के अवसर पर बापू आपन विचार रखले रहलीं.\nLast Updated: October 25, 2020, 6:38 PM IST\nभारतीय सभ्यता अवुर यूरोपीय सभ्यता के समझ के मामले में गहरा अंतर बा.योरुपीय सभय्ता के मूल में हिंसा,आतंक, बलप्रयोग, खूनी क्रन्ति के लक्ष्य हासिल करें खातिर जायज ठहरावाल गइल बा. जबकि गांधीजी भारत के आजादी के लक्ष्य के हासिल करे खातिर एह उपायन बाधक मानत रहनी. कहत रहनी एह उपाय से हासिल तबे तक टिक सकेला, जबतक भय कायम रही. गांधीजी आ सावरकर के बीच एह विषयन पर लंदन से भारत में भइल तीन भेंट आ बातचीत से दुनो जाना के मतभेद आ उद्देश्य में फर्क के समझल जा सकेला. खासकर साधान, साध्य के पवित्रता के लेकर. गांधीजी के लिए साधन साध्य के बीच ऊहें सम्बध बा बीज आ पेड़ के बीच बा. जबकि सावरकर के यहां लक्ष्य पावें सब कुछ जायज बा. सावरकर और उनकी टोली ने कर्नल वायली से लेकर जिला मजिस्ट्रेट जैकसन् की जो भी हत्या कइल भारत में अंग्रेजन के ज्यादती के विरुध बदले की भावना अवुर गुस्से के इजहार करे खातिर कइल. इहे दावा सावरकर आ उनकर टोली करेला. सावरकर के सिखावन पर नाथूराम गोडसे बतावत बाड़े कि बदले भावना भी कभी कभी ओतने आध्यत्मिक आ स्वाभाविक होला,जतना दया की भावना.\nकहे के न चाही कि दया, करुणा, क्षमा, प्रेम, शत्रुओं के बीच जाकर बातचीत की गुंजाइश की तलाश अवुर सहमति की कोशिश गांधीजी के जीवन मे शुरुआती दौर से अन्त तक जारी रहें. एहि कोशिश में 24 अक्टूबर 1909 में महात्मा गांधी और विनायक दामोदर सावरकर की भेंट लंदन में होत बा. जब दुनो जाना रामराज्य पर चर्चा के बहाने भारत के आजादी के संदर्भ में आपन भावी रणनीति के ऐलान करत ब लोग. आपस में वैचारिक रूप से एक दूसरा के घोर बिरोधी मोहनदास करमचंद गांधी आ विनायक दामोदर राव सावरकर के ई दुसरका मुलाकात लंदन के इंडिया हाउस में 24 अक्टूबर सन् 1909 को आज से ठीक 121 साल पहिले दशहरा के दिन इंडिया हाउस में होत बा. एह मुलाकात के शर्त ई तय भईल कि दशहरा के अवसर पर बने वाला भोजन शाकाहारी होखे चाही आ राजनीतिक विषय पर कवनों चर्चा ना होई. गांधीजी लन्दन जाए के पहिले अपना परिवार, आ विरादरी से वादा कर चुकल रहनी कि विदेश प्रवास के दौरान तीन चीजन से परहेज करेके बा. मदिरा, मांस अवुर परस्त्री गमन. अपना देश में पुरनिया लोगन के ई विश्वास रहें कि समुद्र पार यात्रा कइला से आदमी के धर्म के नाश हो जाला.\nएहि खातिर गांधीजी के पुरनिया एक तरह से उहा के किरिया धराके विदेश पढ़े के भेजले रहें. गांधीजी अपना बचन के निभावे खातिर इंडिया हाउस में ओह दिन ओयोजित समारोह में शाकाहारी भोजन के शर्त रखली. राजनीति के अलावा और कवनों विषय पर चरचा के प्रस्ताव कइली. एकरा पहिले गांधीजी के सावरकर से मुलाकात 1906 में लंदन में हो चुकल रहें. जब गांधीजी दक्षिण अफ्रीका के काम के सिलसिला में लंदन गइल रहनी. उहा भारत के पढ़ेवाला नौजवानं पर सावरकर के भारत के आजादी खातिर हिंसक क्रांतिकारी विचारधारा के असर के भी नजदीक से महसूस कइले रहनी. तब तक दक्षिण अफ्रीका में गांधी जी के सत्य अहिंसा पर आधारित सत्याग्रह के प्रयोग अपना मुकाम तक धीरे धीरे बढ़त रहें. एकरा ठीक विपरीत विचारधारा सावरकर आ उनकर टोली के रहें. ओ लोगन के हिंसा आ फुटकर ह्त्या पर भरोसा रहें. अपना उद्देश्य के पूरा करे खातिर सन् 1899 में बी डी सावरकर आ उनकर भाई गणेश सावरकर मिली के नाशिक में क्रांतिकारियों के गुप्त संगठन मित्र मेला के आयोजन कइले. बाद में सन्1904 में महाराष्ट्र के कई कस्बा के लगभग 200 नौजवानं के जुटान में मित्र मेला के नाम बदली के अभिनव भरत हो गइल.\nजब 1906 में बी डी सावरकर कानून के पढ़ाई करें लंदन गइले, तब उनका संगे अइसने नौजवानं के पूरी फौज लंदन पहुंच गइल. उहा भी ये लोगन के क्रांतिकारी आंदोलन वइसे जारी रहें. एहि आंदोलन के नतीजा रहें कि 1 जुलाई 1909 के एक शाम जब इंडियन नेशनल एसोसिएशन के एक जलसा में भारत सचिव के राजनीतिक सलाहकार कर्नल विलियम हट कर्जन वायली अपना पत्नी के साथ पहुंचलें, तब मदनलाल धींगरा उनका के गोली मारके उनकर हत्या कर देहलन. एह हत्या के आरोप में 17 अगस्त 1909 में मदनलाल धींगरा के 23 साल के उमर में फाँसी दे दिहल गइल. मदनलाल धींगरा मेकेनिकल इंजीनियरिंग के पढ़ाई करें लंदन गईल रहलन. उहा जाके बी डी सावरकर के संपर्क में आ गइल रहलन. धींगरा के परिवार अंग्रेजन के वफादार रहें. मदनलाल धींगरा कर्नल वायली के ठीक से जानत रहलन आ उनकरा संपर्क में भी रहलन. कहल ई जाला की सावरकर उनका के अभिनव भारत के सदस्य बनवले रहलें, आ ई मारेवाला टारगेट सौंपले रहलन. ई हिदायत के साथ कि अबकी टारगेट चुकी जाइ तब हमराके मुंह मत देखइह.एही पृष्ठभूमि में गांधीजी आ सावरकर के मिलन होत बा 24 अक्टूबर1909 में दशहरा के दिन इंडिया हाउस में.\nजब 23 साल के नौजवान मदनलाल धींगरा के फाँसी के अनुगूंज बिल्कुल ताजा रहें. एह फाँसी के बाबत गांधीजी इंग्लैंड में ही ई सार्वजनिक बयान देनी कि हमरा विचार से धींगरा उन्माद में आके ई हत्या कइले बाड़न. नशा खाली शराब आ भांग के ना होखे. उतेजक विचार के भी नशा होला. श्री धींगरा अइसने नशा में गांधीजी आगे कहत बानी कि अगर अइसन हत्या से अंग्रेज देश छोड़कर चल भी जासु, तब ओ लोगन के जगह पर केकर राज होई? गांधीजी जवाब देत बानी कि राज तब हतायरने के होई. अइसन राज से भारत के भलाई नइखे हो सकत, हत्यारा गोर होखे चाहे काला.दशहरा के अवसर पर सावरकर के कहला पर उनकर अनुयायी लोग इंडिया हाउस लंदन में दशहरा समारोह आयोजित कइले रहें. भोज खातिर गांधीजी के शर्त के मुताबिक़ शाकाहारी भोजन तैयार होत रहें. सभा के बहुत पहिले उहा पढ़े वाला विद्यार्थी लोगन के संगे गांधीजी बैईठ के आलू वैगरह छिलत बानी. सब कुछ दशहरा के उत्सव के मुताबिक ख़ुशी ख़ुशी माहौल में हो रहल बा. सभा में पहिले गांधीजी के बोले के अवसर दिहल जाता. जइसन मान्यता बा दशहरा के असत्य, अन्याय के ऊपर सत्य, न्याय के जीत के रूप में मनावल जाला.\nगांधीजी के धार्मिक चिंतन पर गीता, तुलसी कृत रामचरित मानस,भक्त कवि नरसी मेहता श्री राजचंद्रजी के असर रहें. उ सभा में गांधीजी आ सावरकर दुनो जाना शर्त के मुताबिक राजनीति पर चर्चा के बिना भारत में रामराज के बाबत अपना भावी रणनीति के चर्चा करत बा लोग. सभा में पहिले गांधीजी बोलत बानी. रामायण के हवाले से कहत बानी कि ई अइसन ग्रन्थ बा जवन सचाई खातिर कष्ट सहे के सीख देला. सचाई खातिर रामजी के बनवास भइल. सीताजी रावण के कैद में रही के पवित्रता आ सहनशीलता के परिचय दिहली. भाई के रूप में लक्ष्मण के जंगल में कष्ट आ तपस्या अपने आप में एगो नजीर बा. गांधीजी ई परतोख देके बतावत बानी कि सचाई खातिर अइसने त्याग, तपस्या भारत के आजादी दिला सकेला. ई निश्चित बा कि झूठ पर सच्चाई के विजय होइ. गांधीजी इहो बतावत बानी कि भारत के आजादी खातिर अहिंसा के रास्ता अपने आप में साधन ना साध्य यानी धेय्य ह जवन हमनी के स्वतंत्र करेला. दे खे वाला बात ई बा कि रामायण के एहि कथा के आपन उद्देश्य साफ करे खातिर सावरकर कइसे इस्तेमाल करत बानी. बतावत बाड़न की रावण जे दमन, अन्याय के प्रतीक रहें, ओकर बध के बादे रामराज के स्थापना हो सकेला.\nदुष्टता के नाश दुष्ट के विनाश से ही संभव बा. सावरकर दुर्गा की प्रशंसा कइले आ बतवले कि दुष्ट के खत्म कइल जरूरी बा. सावरकर के नजर में भारत के आजादी के लड़ाई में दुष्ट रावण के मारल जरूरी लागत रहें.गांधीजी आजादी के लड़ाई के बहाने भारत के मूल स्वभाव के मुताबिक भारतीय सभ्यता के उद्धार कइल चाहत रहनी.यूरोपीय सभ्यता जेकरा के गांधीजी शैतानी सभ्यता कहत रहनी के बरक्स भारतीय सभ्यता के मूल स्वरूप में स्थापित कइल चाहत रहनी. एह सभ्यता के आदर्श रामराज्य के शासन होला. धरमबुद्धि से नियंत्रित, लोकलाज से मर्यादित न्यायशील विवेक पर आधारित ब्यवस्था.जहां पर सबल, निर्बल सबके एक समान अधिकार होखे. खाली बल के बूते बलवान लोगन के निर्बलन पर शासन करेके स्वाभाविक अधिकार ना होखे.बल्कि राजा ई समझे कि प्रजा से जवन अधिकार प्राप्त भइल बा ओकर हम संरक्षक मात्र बानी. हमरा ऊपर भी कवनों दैवी नियंतरण बा.भारतीय सभ्यता के ये मूल्यन के आलोक में गांधीजी के दृष्टिकोण, आ रामराज्य के आदर्श के स्वरूप साकार भइल रहें.जवना से दूर दूर तक कवनों संबंध सावरकर आ उनका टोली के ना रहें.\nभारत के अधिकतर क्रांतिकारी लोगन के सोच इटली, जर्मनी, जापान और अमेरिका के अराजकतावादियन से प्रेरित रहें.देशज ना रहें.एकर संभावना आ सफलता भारत के आजादी दिलावे के संदर्भ गांधीजी के नजर में संदिग्ध रहें. तब 40 वर्षीय गांधीजी ओह समय 26वर्षीय सावरकर के कवनों प्रकार से सहमत करावे में कामयाब ना भईली. लंदन में दक्षिण अफ्रीका के मिशन पूरा करके वापस लौट गइनी.एह वापसी यात्रा में 13 नवंबर1909 से 23नवंबर के बीच हिन्द स्वराज जइसन दुर्लभ ग्रंथ के रचना के संयोग बनल. ई ग्रन्थ आगे चली के भारत के आजादी के घोषणा पत्र भइल.


लक्ष्मी जी, विष्णु जी के पत्नी हई, त इनिकर पुजा गणेश जी के संगे काहें होखेला?\nलक्ष्मी जी के संगे गणेश जी के पूजा काहें कईल जाला? हो सकता कि इ सवाल आप लोग के मन में भी आईल होई! लेकिन एकर कारण बहुत बरियार अवुरी गूढ़ बाटे।\nसामाजिक रेवाज़ के मुताबीक लक्ष्मी जी के संगे विष्णु जी के पूजा होखे के चाहत रहे, लेकिन अयीसन कवन कारण बा कि भगवान विष्णु के बदला लक्ष्मी जी के संगे गणेश जी पुजाए लगाले?\nलक्ष्मी जी के चंचला भी कहल जाला। कहल जाला कि, लक्ष्मी जी के अलावा अवुरी सभ देवी स्थिर होखेली, ओ लोग के कृपा जेकरा प होखेला उ स्थाई रहेला, बाकिर लक्ष्मी जी के संगे अयीसन नईखे, इनिकर कृपा स्थायी ना होखे, बदलत रहेली।\nआखिरकार लक्ष्मी जी एतना चंचल काहे रहेली? उ एक जगह काहें ना ठहरस?\nएकर जवाब त खुद लक्ष्मी जी अपना रूक्मिणी अवतार में देले बाड़ी।\nउ कहले बाड़ी कि\n"नाक्मर्मशीले पुरुषे वसामि, ननास्तिके सांकरिके कृतघ्ने।\nन भिन्नवृत्ते न नृशंसवर्णें न चापि चौरे न गुरुष्वसूर्य॥"\nएकर मतलब भईल कि - “आलस से भरल आदमी में, एहसान ना मानेवाला में, नास्तिक में, बिना सेवा भाव वाला में, चोर में अवुरी गुरु के शिकायत आ उनुका से ईष्या करे वाला आदमी में हम कबो निवास ना करेनी। “\nइ सभ आदत जेकरा में ना रहेला ओकरा में ही लक्ष्मी निवास करेली। आम तौर प देखल जाय त लोग धन-दौलत पावे खातिर बहुत कोशिश करेले आ जब धन-दौलत हो जाला, त धीरे-धीरे कुछ लोग में ए प्रकार के अवगुण आ जाला।\nतब अयीसन हालत में लक्ष्मी जी धीरे-धीरे उहाँ से खसके लागेली अवुरी एक दिन ओ आदमी के छोड़ दोसरा भीरी चल जाली। एही से लक्ष्मी जी के चंचला भी कहल जाला।\nगणेश जी के सिद्धि देवेवाला देवता के रूप में मानल जाला। जीवन के हर वाधा के दूर क ओकरा के मंगलमय अवुरी शांतिपूर्वक जिए खातिर गणेश जी के पूजा बहुत जरूरी ह।\nदिवाली प धन, समृद्धि अवुरी सौभाग्य खातिर लक्ष्मी जी के पुजा कईल जाला। आखिर लक्ष्मी जी ही त धन के देवी मानल जाला। लेकिन, एगो इहों बहुत बड़ सच्चाई बा कि बिना बुद्धि के धन कवना काम के रही!\nजब बुद्धि ही ना रही त धन रहला से कवन फायदा होई? एह से धन-दौलत के संगे-संगे बुद्धि-ज्ञान होखल भी जरूरी बा। समाज अवुरी शास्त्र के मुताबीक गणेश जी बुद्धि के भंडार हवे, एहसे लक्ष्मी जी के संगे-संगे गणेश जी के भी पूजा करे के विधान बनावल गईल।\nअयीसे त लक्ष्मी जी के संगे गणेश जी के पूजा के संबंध में कई तरह के कहानी बा, ओहि कूल्ही में से एगो कहानी में हे तरह क विवरण बाटे......\nएक बेर बैकुण्ठ धाम में विष्णु जी अवुरी लक्ष्मी जी बातचीत करत रहले। लक्ष्मी जी एगी बातचीत में, आपन बड़ाई अपने करत-करत अपना के पूजनीय अवुरी श्रेष्ठ बतावे लगलि। उ कहली कि, उनुकर कृपा जेकरा प हो जाला ओकरा तीनों लोक के सभ सुख मिल जाला।\nलक्ष्मी जी के मुंह अयीसन बात सुन अचरज भईल, सोचे लगले कि लक्ष्मी के भीतर अहंकार भर गईल बाटे। एह अहंकार के केहू तरे खत्म करे के परी।\nइहे सोच विष्णु जी कहले कि "तू सर्वसम्पन्न होखला के बावजूद आज ले एगो महतारी के सुख ना पावे सकलु। तीनों लोक में इ सुख जवन नारी ना मिले, ओकरा खातिर समूचा सुख कवनों काम के नईखे।"\nविष्णु जी के इ बात सुन के लक्ष्मी जी के बहुत दुखी हो गईली। उ तुरंत आपन प्रिय सखी, पार्वती के भीरी गईली आ आपन दुखड़ा सुनवली। पार्वती जी सभ बात के जानकारी लेला के बाद सवाल कईली - “बताव हम तहार मदद कईसे कर सकीले? हम तोहार दुख कईसे खतम क सकतानी?”\nतब लक्ष्मी जी उपाय बतावत कहली कि, “सखी तोहरा दु गो बेटा बा। अगर तू आपन दुनो बेटा में से एगो कवनो एगो बेटा के हमरा के दे देबू त हमार दुख दूर हो जाई। एगो बेटा देला के बाद भी तहरा भीरी तहार एगो बेटा रह जाई, लेकिन हमरा ऊपर से बांझ होखे के दोष मेट जाई”।\nइ सुन पार्वती जी कहली -“सही बात बा कि हमरा दु गो बेटा बाड़े। कार्तिकेय अवुरी गणेश। कार्तिकेय त छ्ह गो मुंह वाला हवे। उनुका त दिन भर खाए खातिर चाही। काहेंसे कि छह मुंह के क्षुधापूर्ति खातिर हमेसा कुछ ना कुछ खाये के परेला। छोटका बेटा गणेश हवे। उ बहुत नटखट हवे। उनुका प से नजर हटल ना कि, उ सभ कुछ नहस-तहस क के राख़ दिहे। एने तु ठहरलू चंचला, तु हमरा दुनों बेटा में से कवनों एगो बेटा के कईसे सम्हारे पईबु?”\nपार्वती जी के बात सुन लक्ष्मी जी कहली - पार्वती हम तोहरा बेटा के अपना से भी अधिका प्रेम अवुरी दुलार के संगे राखब। चाहे कार्तिकेय होखस भा गणेश। हम दुनों जाना के बहुत निमन से राख़ सकीले। एहसे हे पार्वती तू आपन दुनों बेटा में से कवनों एगो बेटा के हमरा दत्तक पुत्र के रूप में दे द”।\nलक्ष्मी जी के जवाब से संतुष्ट भईला के बाद पार्वती जी फैसला कईली कि उ आपन छोटका बेटा, गणेश जी के लक्ष्मी जी के दत्तक पुत्र के रूप में दे दिहे।\nपार्वती जी के फैसला जनला के बाद लक्ष्मी जी उनुका से कहली कि - “आज से हम आपन सभ सिद्धि अवुरी सुख-सम्पत्ति गणेश के दे देतानी। समूचा लोक में जे केहु गणेश के पूजा ना करी त हम ओह आदमी से कोसों दूर रहब अवुरी जे गणेश के पुजा करी, ओकरा भीरी हम जादा समय तक रहब”।\nलक्ष्मी जी कहली कि, अब से जब भी हमार पूजा कईल जाई संगे-संगे गणेश के पूजा कईल भी जरूर होई।\nलक्ष्मी जी के मुंह से आपन बेटा के बारे में एह तरे के बात सुन के पार्वती जी बहुत खुश भईली अवुरी गणेश के उनुका हवाले क देली। एकरा बाद से जब भी लक्ष्मी जी के पूजा कईल जाला त संगे-संगे गणेश जी के पूजा भी जरूर कईल जाला। असहू, गणेश जी के त कवनो पुजा में पहिले पुजाए के वरदान मिलल ह।\nFirst Update: 29 October, 2016 05:20 PM


राजा भईया – टटका खबर\nप्रदेश के विवादित विधायक रघुराज प्रताप सिंह उर्फ राजा भईया के आजु फेरु अखिलेश यादव मंत्रिमंडल मे शामिल कर लीहल गइल. किरिया धरावे के मौका पर समाजवादी पार्टी प्रमुख मुलायम सिंह यादव, आ मुख्यमंत्री अखिलेश यादव समेत अनेके मंत्री आ विधायक मौजूद रहले. जाने जोग बा कि एही साल दू मार्च के कुंडा के बलीपुर\nउत्तर प्रदेश के मुख्यमंत्री अखिलेश यादव कहलन कि कुंडा में सीओ के हत्या के पीछे जे ही रहल होखी ओकरा के छोड़ल ना जाई. आजम खान के कहना बा कि ऊ कहीं मुँह देखावे लायक नइखन रहि गइल. मृतक सीओ जियाउल हक के पत्नी आरोप लगवले बाड़ी कि एह हत्या का पीछे राजा भईया बाड़न.